amanoisuno/poet huggingface dataset:
送管季衡赴省 李曾伯
酌君以江南臘釀之酒，祝君以古戎秋芳之蘭。餞君以慈恩千佛之筆，贈君以洪鑪九轉之丹。酒呼美祿壯行色，蘭取賸馥香人寰。筆將披腹寫今古，丹可換骨超仙凡。霜晴水瘦過灧澦，春和花發登長安。妙齡翰墨富摛藻，肯堂源委從巍冠。珊瑚文采世所貴，玉樹瀟灑人爭看。出門西笑著鞭去，郄林許我高枝攀。湘靈詩成看神助，論秦賦漢從容間。大對堯階丹地前，細陳蜀道青天難。已然遄往證屢惡，方來未艾憂多端。當思頭目我吳楚，罔忽腹背皆夷蠻。粒珠束桂楮爛賤，魚頳難赭嗟維艱。馬老伏櫪筋力盡，劍新出匣鋒鋩寒。維國大寶一箇信，維民司命一分寬。挽回線脈冀天鑒，生意庶可岷峨還。直須建策邁晁董，無愧名第聯歐韓。臚傳可卜慶雲見，會見喜色盈天顔。宮袍新賜鶡弁棄，晝錦歸博庭闈歡。鄉閭相賀寶坊又一瑞，益使天下欽湘山。
重慶閫治十詠 華明堂 李曾伯
要識披圖際，還同枉駕時。未應成否論，漢德有興衰。
重慶閫治十詠 尊安堂 李曾伯
堯舜君民學，吾儒共講磨。一毫如有愧，其若此堂何。
重慶閫治十詠 一廉堂 李曾伯
九重懷井絡，一字侈奎章。來者思冰檗，其毋頃刻忘。
重慶閫治十詠 集思堂 李曾伯
先以一誠格，斯能衆正招。要來堂下蔑，勿狥帳中超。
重慶閫治十詠 生意堂 李曾伯
碩果食難盡，其機運不停。岷峨幾霜雪，依舊草青青。
重慶閫治十詠 龍虎屏 李曾伯
不逐風雲去，盍求山澤安。祗憐當筆者，空作畫屏看。
重慶閫治十詠 友石 李曾伯
卓爾有所立，儼然即之溫。他疑攻玉異，交誼斷金存。
重慶閫治十詠 吟嘯 李曾伯
坐却并州騎，行思楚澤漁。斯亭著斯客，斯意竟何如。
重慶閫治十詠 橫舟 李曾伯
不早浮槎去，焉能罔水行。叩舷誰共語，載不盡高情。
重慶閫治十詠 六角亭 李曾伯
四維風折勢，一片雪同規。花竹叢間著，開樽瀹茗宜。
枕上偶成 李曾伯
官轍驅馳遍四郊，老來於此尚投膠。綢繆先事心爲碎，展轉中宵睫不交。貪鼠驅無容出穴，驚烏疑恐弗安巢。燈殘衾薄新寒力，聽徹更籌五五敲。
思歸偶成  其一 李曾伯
春來便擬問歸津，轉眼江流若許深。六十歲翁窮塞客，八千里路故鄉心。鵑啼月樹添征思，鵲語風簷悞好音。只有雲山遮不斷，夢隨栩蝶過家林。
思歸偶成  其二 李曾伯
杜鵑一自聽天津，南北紛紛患轉深。備謹徹桑征戍事，憂形恤緯老臣心。驚聞邊信多蠻語，喜動鄉情带楚音。若得君王放歸去，便陪蓮社訪東林。
題宜興庵壁  其一 李曾伯
禪榻一覺睡，冬宵五更長。窗遞清風入，枕邊松柏香。
題宜興庵壁  其二 李曾伯
秋盡菊都荒，蜂猶採蜜忙。何如龜縮殻，此際已深藏。
題宜興庵壁  其三 李曾伯
拂石坐小橋，臨流俯清泚。松聲與禽聲，可以醒吾耳。
自湘赴廣道間雜詠 永州曉行 李曾伯
推枕月微明，登車纔五更。啼破千山暝，枝禽三兩聲。
自湘赴廣道間雜詠 李花 李曾伯
昨夜孤村宿，春深人寂寥。庭前一株李，爲我縞中宵。
自湘赴廣道間雜詠 飛燕 李曾伯
瞥見誰家燕，纔驚社日臨。洛花移種否，喚起故園心。
自湘赴廣道間雜詠 蘭花 李曾伯
行盡離騷國，春深未見蘭。容非隠君子，甘老蕨薇間。
自湘赴廣道間雜詠 山樊 李曾伯
不見花開處，香浮七里村。試從風外覓，端是有山樊。
自湘赴廣道間雜詠 古木 李曾伯
古木列官道，春風老幹柯。炎涼知幾變，來往閲人多。
自湘赴廣道間雜詠 湘竹 李曾伯
紋竹起嬪虞，因懷二女居。君淚夫人淚，思歟抑怨歟。
自湘赴廣道間雜詠 蟠松 李曾伯
紅紫競芳叢，中蟠一古松。春風自來去，吹不動蒼龍。
自湘赴廣道間雜詠 桃李 李曾伯
仙李明炫夜，夭桃艷當春。便將花作主，聘與玉爲人。
全州道間  其一 李曾伯
竹裏幾椽茅屋，門前一樹桃花。布袖蒿簪笑語，鷄豚社酒山家。
全州道間  其二 李曾伯
巷陌高題儀鳳，橋梁橫卧長虹。十里江山福地，滿城桃李春風。
全州道間  其三 李曾伯
林塢禽鳴高樹，溪橋人立危欄。芳草鋪平綠野，白雲界破青山。
過黄州和共山高寒韻 李曾伯
千古江山一覽間，老瞞於此膽曾寒。凭高要起乘風志，肯把閑情作鴨欄。
登壽沙樓和抑齋韻  其一 李曾伯
黄葉滿林霜尚輕，蓼花披岸水猶生。坐邀一段瀟湘勝，元出鈞陶手作成。
登壽沙樓和抑齋韻  其二 李曾伯
白鷺洲邊多古寺，翠微陰裏盡人烟。當時曾對掀髯笑，今問老龍何處眠。
登壽沙樓和抑齋韻  其三 李曾伯
江湖已老猶爲吏，心境俱清即是仙。聊挹層巒薦湘菊，一時人在小壺天。
雪夜不寐偶成  其一 李曾伯
底事陽和尚未回，書雲已久未逢梅。忽然風遞清香至，花在誰家園裏開。
雪夜不寐偶成  其二 李曾伯
窗外風聲又雪聲，初更展轉到三更。枕邊自作推敲態，吟得詩成夢亦成。
洪雲巖有和謝之  其一 李曾伯
春近衡峰雁又回，老懷休憶故山梅。花期自是江南早，早晚湘南也解開。
洪雲巖有和謝之  其二 李曾伯
聽徹虛簷䔩䔩聲，鐵衣冰骨記身更。如今休憶鵝池路，縱竭龍鍾做不成。
夜坐用韻簡劉朔齋洪雲巖  其一 李曾伯
一線春從地脈回，工夫先是到江梅。雪邊竟覺丰標別，曾向玉堂堂上開。
夜坐用韻簡劉朔齋洪雲巖  其二 李曾伯
風撼松梢夜作聲，月昏水淺歲將更。江頭不用嫌凄冷，滕六分明玉汝成。
用韻答紙衾簡雲巖  其一 李曾伯
骨胎盡出先生楮，醉夢常宜處士梅。席上雪鋪便我寢，帳中風動任渠開。
用韻答紙衾簡雲巖  其二 李曾伯
欹枕猶存舒卷聲，覆寒時與寢衣更。價廉功倍人人燠，一幅春風造化成。
又用韻簡朔齋  其一 李曾伯
霜透青稜暖弗回，冰侵鶴骨瘦於梅。牀頭幸有溪藤製，喚起家僮亟展開。
又用韻簡朔齋  其二 李曾伯
僮擁莆穰不作聲，起來城上已殘更。卷衾還却披衣出，此際如何睡得成。
又和答雲巖  其一 李曾伯
翠箔香銷曉夢回，驚殘樓角動寒梅。夜來頗覺風霜薄，問訊南枝開未開。
又和答雲巖  其二 李曾伯
冰柱劉叉素有聲，詩筒毋惜僕頻更。鴛鴦瓦上猶留伴，一霎南風又釀成。
湘潭道間農家  其一 李曾伯
三兩人家松柏林，翁垂霜髮媼釵荆。兒耕婦織輸官了，山茗村醪樂此生。
湘潭道間農家  其二 李曾伯
竹外流泉繞屋鳴，田頭有水不憂晴。春來豈問芳菲事，只辦犁鋤要早耕。
登嶽寺悅亭 李曾伯
十年兩度看山來，雲瑣融峰特地開。辦取籃輿窮勝處，南邊無事嶺頭回。
禹柏  其一 李曾伯
奕奕衡山禹甸之，功成手植萬年枝。蒼然柯派孤根出，如見九州疏濬時。
禹柏  其二 李曾伯
星嶽鍾爲一木奇，霜皮剝落類駢胝。生從洚水初平日，閲盡青山無老時。
衡陽道間  其一 李曾伯
滿林松竹翠交加，路過衡陽得幾家。門傍粉牆人寂寂，一陂春水數株花。
衡陽道間  其二 李曾伯
聽徹山鷄喚雨聲，東風未肯放新晴。行人莫歎泥塗苦，且幸田家得水耕。
衡陽道間  其三 李曾伯
風著征裘怯晚寒，一番春事在征鞍。羞聽後騎鳴笳鼓，贏得兒童夾道看。
賦新茶 李曾伯
建嶺人誇第一綱，湘中熱後已先嘗。雖然聲價殊官焙，反覺山家氣味長。
賦廬山 李曾伯
地據九江匯，天教五老看。孤標橫碧落，百里見青巒。星斗光堪摘，烟霞秀可餐。何時謝人事，膏秣以從盤。
過小孤 李曾伯
孤立江淮地，中分南北天。洪流衝巨塊，對峙束平川。屹若壁千仞，遠之螺一拳。誰將牛女比，斯事豈其然。
阻風池州界 李曾伯
擬以風斯下，胡然日在茲。一頭聊且避，八面欲何施。坎有險如此，需於沙待之。姑陪鵬力厚，萬里看南爲。
望九華 李曾伯
猶記午橋邊，曾吟太華蓮。浮生春夢耳，山色故人然。翠滴層巒雨，青橫一抹烟。何時身此境，濯我以清泉。
行銅陵道 李曾伯
夜報風姨息，曉乘波后平。江涵一鏡浄，山列兩眉橫。依約燃犀處，分明倒蔗生。徐行戒舟子，勿使白鷗驚。
道間苦熱 李曾伯
火傘漾中流，炎風撼葉舟。熱幾堪炙手，矮莫可擡頭。晝困杯爲却，宵蚊扇不休。清涼一榻地，得此足優游。
宿宜興禪房 李曾伯
冬當月初後，天欲試霜時。永夜絕人語，新寒聽雁知。壯心憂國在，老計入山宜。莫作邯鄲夢，蕭蕭鬢已絲。
送子倅當塗 李曾伯
久歷家庭役，今欣羽翼成。此行爲別駕，平步可顓城。常整韋絃佩，要持冰檗聲。山林佚吾老，有子足光榮。
挽蹇都官  其一 李曾伯
風概推諸老，霜臺偉壯游。握蘭宜入從，剖竹乃爲州。早爲庭闈佚，晚猶鄉國憂。甘棠遺笏在，衮衮有公侯。
挽蹇都官  其二 李曾伯
傾蓋荆州日，揚旌蘭澧時。相爲王事慮，猶以歲寒期。筆寄嗟麟絕，言忠勿駟追。典型今已矣，老淚不勝悲。
淡滄陳校勘以詩稿求序答之  其一 李曾伯
挺秀古靈基，來爲學子師。壯心存遠業，餘力付新詩。闊步雲霄了，細吟風月宜。老來無軟語，敢以此相期。
淡滄陳校勘以詩稿求序答之  其二 李曾伯
先生杖屨所，童子釣游曾。遺我奇哉作，非吾耄矣能。柳凋懷故老，梅小類新朋。喚醒黄粱夢，書幃二尺燈。
丁巳到宜興墳庵 李曾伯
歸來閑未久，老去役何堪。未遠蜀天北，又之湘水南。奔馳緣未足，辛苦分當甘。徒羨林泉適，長年任住庵。
和晦庵先生定王臺韻 李曾伯
前王千載後，奕代幾人來。漢事一抔土，湘祠數仞臺。山容青拱揖，樹影綠周迴。客有登臨者，猶存陟屺哀。
送子倅宜春  其一 李曾伯
已佐當塗郡，春臺再往臨。勿言官是贅，常以國爲心。勉勉思全璧，頻頻寄抵金。史君天下士，澡雪奉規箴。
送子倅宜春  其二 李曾伯
愛子喜能仕，戀親猶欲留。肯堂斯室就，不稼曷禾收。持此一廉往，綽然千里游。彼邦存學記，熟復勿貽羞。
登壽沙和抑齋韻 李曾伯
境占祝融勝，鎮從盤古來。車航一都會，鼎鼐幾樓臺。遠水便鷗狎，前峰約雁回。當思牧民意，保養甚於胎。
跋衡山曾尉持示秀溪翰墨 李曾伯
故人木已拱，妙墨尚春溫。三復家庭語，一如樽酒論。竹林毋負籍，蘭砌要追元。寶此猶圭璧，流芳在後昆。
行湘潭道 李曾伯
古驛湘潭道，人家松竹林。山連梅外遠，春入柳邊深。征騎雖欣霽，耕犁久望陰。貂裘嗟已敝，猶怯老寒侵。
宿梅下 李曾伯
春事已十一，梅花纔兩三。青烟回野燒，翠靄護晴嵐。風暖雁將北，日遲人漸南。病餘宜緩轡，勿用客程貪。
宿千坵市曉行 李曾伯
夜宿三家市，晨征十里程。竹輿衝霧去，草屐带霜行。無犬花村吠，有雞茅店鳴。湖南真樂土，鄰柝莫相驚。
宿中洞 李曾伯
松老傲前嶺，梅疏卧淺溪。避風巢上鵲，喚雨竹間雞。野迥夕猶牧，田乾春未犁。路迢人倦甚，只向近林棲。
宿嶽市 李曾伯
登陟天猶暝，棲回日已西。形軀一萍梗，襟袖半塵泥。夾道松成徑，誰家花滿溪。定臺凝望遠，烟草正萋萋。
過衡陽晚宿 李曾伯
雨後春寒冽，山前夕照斜。身猶尋壘燕，聲雜宿林鴉。過嶺尚千里，隔村能幾家。毋嫌茅店惡，窗下有梅花。
將到永州宿村舍 李曾伯
野宿孤村迥，山行十里荒。犢眠衰草壤，馬踏落梅香。入眼春晴薄，打頭風勢揚。莫嗟登陟苦，明日看瀟湘。
過永州道間 李曾伯
雨欠農憂燥，風多客苦埃。猶寒鶑未出，將社燕還來。桃放紅凝臉，梅飄粉褪腮。春山如舊識，一笑病顔開。
永州城南一士夫家可愛 李曾伯
二水城南路，誰人處士家。不爲軒冕累，盡洗市廛華。庭立竹千箇，牆留梅數花。吾廬歸未得，對此重咨嗟。
道間紀事 李曾伯
漸遠零陵道，前瞻驛尚賒。路傍多古木，村外少人家。礙眼雲遮岫，薄情風落花。堪憐艷陽月，汩汩走塵沙。
自和 李曾伯
旅頓飯足飽，村帘酒莫賒。暮齡嗟客路，春事屬山家。蕨長竹將笋，梅殘李始花。問翁何處去，嶺外有烟沙。
入清湘界 李曾伯
漸近湘山境，土風清且饒。林巒接墟市，水竹带溪橋。焙出新茶煮，帘垂老酒招。春和民氣樂，幾日是花朝。
和清湘驛頤齋韻 李曾伯
天與粵相接，嶺由秦始開。隔林禽散亂，尋壘燕驚猜。芳草春無盡，長亭人幾來。山川作時雨，萬里洗烟埃。
過興安塔寺僧以先世詩來偶賦 李曾伯
嶺石水分脊，湖南山盡頭。廛聲通海遠，塔影插天浮。香接寶坊界，星聯銅柱州。祖孫凡幾到，亦是宿緣不。
入興安界 李曾伯
路入興安境，風光異昔年。山川雖好在，井邑頓凄然。雨打半頹屋，烟荒未闢田。起丁征糴急，官府爲防邊。
過靈川縣 李曾伯
去去靈川境，晴嵐带暮烟。檳榔新滿市，榕樹老參天。舂委工於水，犁資手以佃。凄凉海天角，何事羽書傳。
己酉六月阻水於宜春道間楓樹 李曾伯
去國二千里，離家五十程。炎歊無計避，憂患以身更。誤矣驂鸞句，傷哉舐犢情。何時拂衣去，藜藿保餘生。
挽史魯公  其一 李曾伯
經濟由身致，安危主意深。威名振華夏，歲月付山林。世望一老在，天胡二豎侵。蓋棺公論定，不泯是人心。
挽史魯公  其二 李曾伯
自出權衡下，當從履屐間。舊游今歷落，往事幾危艱。紀德哀辭痛，酬知老淚潸。哲人今已矣，魂夢繞鄞山。
過江陵寄陳次賈 李曾伯
擔簦往解蜀山紛，歸舸經行老幾分。楚國喜誇新令尹，霸陵疇識故將軍。相逢舉酒酹江月，一笑携書訪岫雲。乞得身閑了無事，但知耕鑿感吾君。
岳陽送管順甫還清湘 李曾伯
度嶺來荆又戍西，驚濤險棧盡同之。七年相與猶一日，萬里偕還分兩岐。苕隠我歸終此世，寶坊君到出何時。交情果未輕捐棄，回首毋忘贈別詩。
過鄂渚登南樓 李曾伯
壯游幾度上南樓，今度重來二十秋。俯仰之間只猶昨，登臨何處是無愁。好山常在世青眼，此水如斯人白頭。老興未闌明月上，歸歟笠澤有扁舟。
和劉疏軒雪堂韻 李曾伯
因君郢調問前蹤，賢者斯能樂雪宮。四海香名寰宇外，百年公論黨碑中。癯然鶴骨存生氣，寂甚鸞膠續古風。留得墨池芳潤在，草玄猶可憶揚雄。
和疏軒琵琶亭韻 李曾伯
高亭俯瞰蓼蘋洲，人老香山月自秋。過耳好音堪一笑，傷心往事只輕漚。休嗟塞上明妃調，且送江頭過客舟。壯士肯爲兒女淚，柔腸一任惱蘇州。
望富池卷雪樓作 李曾伯
忠貫羲娥勇冠軍，虎臣勳烈在三分。江東父老猶王我，天下英雄有使君。萬頃怒濤翻白雪，一樓晴靄插紅雲。我來多謝神鴉力，風送牙檣意許勤。
阻風黄盆口 李曾伯
三日江行兩日風，短篷掀舞浪花中。危疑正貴須臾忍，靜定將收造化功。休歎退飛猶六鷁，會看遇順若孤鴻。挽回一息南薰力，穩送征檣秋浦東。
戊戌冬護軍援廬濡自柵江入今日過之恍然如昨夢因成 李曾伯
隔江屯塢自孫吳，猶記孤軍出此塗。閲十九年如夢覺，歷千萬里幾馳驅。月沉荒壘馬橫塞，風捲寒沙雁宿蘆。憶著當時身是膽，歸休毋更老江湖。
阻風固城湖 李曾伯
歷峽浮江萬里歸，一湖乃爾尼留之。由吾天籟偶相值，豈汝川靈敢肆欺。上水雖饒趨下便，北風會有轉南時。浮生只作無心看，何用咨咨咄咄爲。
固城湖邊即事 李曾伯
孤舟橫岸水潺湲，野色天成一段閑。十數牧兒黄犢側，兩三釣叟白鷗間。叢叢烟樹誰家市，淺淺雲巒甚處山。風定浪平歸路穩，更無魂夢到蕭關。
道間即事亦有間而感慨 李曾伯
八載天涯喜遂歸，吳鄉當暑亦相宜。茗烹陽羨慰久間，鱸買松江更一奇。老樹經風惟柳長，新田得雨未秋遲。不因看鏡驚頭白，將謂情懷只舊時。
過宜興舟中見霅川諸山 李曾伯
八年不見此山青，一見殊增老眼明。鬢髮已從霜露改，翠屏只在水天橫。纖塵不染皆秋色，久間相於若世情。朝爽夕佳常領略，去來爭似釣舟輕。
術士余雲谷求詩和永國韻 李曾伯
心悟玄機妙不傳，家雖谷口近平泉。且談方外山林樂，休詫人間將相權。世事何如難逆睹，吾生已矣莫多纏。未能免俗聊相問，更活耕桑得幾年。
初到善權香火院 李曾伯
寺有宗盟幾百年，洪恩新錫出堯天。三生香火前因在，一段林巒舊識然。華表鶴歸今豈異，葛陂龍化古嘗傳。更須行脚江湖了，來結雲山不盡緣。
丁巳閏月六日登岳陽樓 李曾伯
二十年前典此州，經行中又幾春秋。青山面目元無恙，白髮形骸祗自羞。客子登臨知有酒，古心憂愛在斯樓。凭欄慨想飛吟過，水視杯坳芥視舟。
長沙郡齋中夜聞雨不寐 李曾伯
簷花窗葉和燈前，全似江南雁到天。漸老弗堪秋意早，不眠那爲雨聲然。學儒不力冠非誤，善舞何心袖足旋。喚醒幾番關塞夢，蛩吟四壁只年年。
徐介卿赴召經筵二詩送之  其一 李曾伯
天賦經綸滿壯懷，飽於敭歷老其才。江東見謂無卿比，今世誰能舍我哉。嶺表分弓寬上顧，淮頭弄印待公來。玉階宜罄忠言告，聞說天邊有詔催。
徐介卿赴召經筵二詩送之  其二 李曾伯
袂判平山十五年，喜迎召節下樓船。交情一見歲寒在，世事幾番春夢然。我亦將歸謀佚老，公今此去類登仙。一杯且酌長沙酒，莫憶燈棋話漢邊。
郡圃木樨開第二花 李曾伯
蒼蒼仙種自誰栽，一度秋光兩度開。故遣寶花裝世界，重教金粟見如來。香於月下開樽對，意似霜前把菊催。生怕重陽風雨近，亟須領略莫遲回。
登定王臺  其一 李曾伯
漢恩列土育如春，留得芳名遠到今。幾換人民此城郭，四圍闤闠有山林。見長安日存吾敬，望大行雲契彼心。忠孝永貽千載後，絕勝易水築黄金。
登定王臺  其二 李曾伯
羽旄鐘鼓舊曾游，溝葉宮花迹尚留。耆老遺開秦雍土，登臨偉觀楚湘州。月明故國存千禩，木落空山又一秋。極目長天詩不盡，西風吹雁使人愁。
九日登壽沙城樓 李曾伯
偶因萸菊到城頭，手攬瀟湘一片秋。西北黄塵清遠徼，東南紫氣盛中州。衆山環拱皆衡麓，一水橫陳是橘洲。且酌芳樽酹千古，去來鷗雁自沉浮。
自和 李曾伯
老態龍鍾雪滿頭，黄花招我對清秋。東籬幸可安吾土，南服何堪典此州。莫憶風巾游漢渚，早呼雨笠訪滄洲。明年把酒知何處，預約家僮釀蟻浮。
立春後登裴公亭時已解郡組 李曾伯
公餘贏得片時休，徙倚危亭豁倦眸。屹屹獨存今嶽阜，滔滔不盡古湘流。猶看雪意微茫在，頓覺春光駘蕩浮。舉酒莫論今古事，只將身世付沙鷗。
登妙高臺 李曾伯
占得湘中地最高，山川端欲助人豪。萍蓬江海通吳會，蘭芷汀洲带楚騷。人住翠微藏夕靄，水連碧落見秋毫。闌干立盡家何許，徒賦歸心折大刀。
和蕭石城袖示壬午李漕革夫勸駕詩 李曾伯
閲三十載墨猶新，公是當時第一人。馬革伏波慚立柱，羊裘嚴瀨老垂綸。觀賓可以觀其主，在子勝如在乃身。多少汗顔君袖手，憑誰舉酒問穹旻。
道間見梅 李曾伯
虛簷索笑幾逡巡，不得春風不肯春。忽覩冰肌傍官道，相逢霜鬢在征塵。憐渠孤迥猶寒畯，慰我漂摇類故人。猶頼東君不捐棄，枝無南北一番新。
衡陽道間即事 李曾伯
衡山九十里衡陽，風物熙然冠楚鄉。古木千章屯翠幄，小溪數曲卧虹梁。雨蔬旋摘充庖美，社酒新篘透甕香。村舍春長無一事，門前車馬任渠忙。
午行即事 李曾伯
數日征行喜即晴，山明溪秀翠爲屏。竹門梅出數枝白，松外山橫幾疊青。人漸採茶登隴阜，家多釀秫市郵亭。短輿午困幾成夢，兩兩枝禽爲喚醒。
過衡州值雨偶賦 李曾伯
行盡瀟湘第幾山，短輿軋軋費躋攀。柳邊官驛堠十里，竹裏人家屋數間。宿靄弄陰風料峭，春泥障路雨斕斑。韶華衮衮成虛擲，强托清吟解病顔。
入祁陽縣界即事 李曾伯
境入祁陽驛堠迢，道旁烟火頓蕭蕭。茅岡叢篠路磊砢，蓬舍扃柴人寂寥。市粒頗艱緣歲儉，野芳交發自春饒。扶藜勇過黄羆嶺，知竭精忠答聖朝。
宿祁陽題縣驛 李曾伯
垂垂白髮老相催，末路崎嶇轂又推。萬里備更霜雪苦，十年重入瘴鄉來。休思往事驂鸞去，恍類前身化鶴回。行盡瀟湘春脉脉，故人惟有道邊梅。
永州四十里頭偶賦題郡驛 李曾伯
病軀羸馬陟崔巍，撲面征塵抖擻開。萬古春愁借山隔，幾番風信把花催。染成湘淚笑鄰竹，飄作壽妝嗟辱梅。撚盡吟髭無奈困，亟呼茗椀勝村醅。
道間梅花可愛風後無復存者 李曾伯
可恨封姨妬雙玉，飄殘羽袂委泥塗。香餘江路詩傳甫，影落孤山仙去逋。桃李兒曹從後我，竹松朋友肯疏吾。夢回紙帳身爲蝶，留得掀篷數尺圖。
離永州宿愚溪十里村 李曾伯
冷落愚溪十里村，暫容車騎憇柴門。松荒頓憶陶潜隠，梅落難招宋玉魂。累日有風春自暖，今宵無月夜難昏。勿令鼓角鳴行帳，田舍將疑有戍屯。
晚宿大塘市 李曾伯
僕僕征鞍日向西，相將山色界湘灕。農多火種春猶燒，客每露行朝未炊。燕傍人家猶細認，馬行官道似曾知。眼前風物紀無盡，賸費吟鞭幾首詩。
宿深橋驛 李曾伯
湘浦纔春已著鞭，依稀漸近勸耕天。山櫻花落紅飄雨，野草燒殘青入烟。雲接嶺頭陰漠漠，泉流澗底響涓涓。嚴關兩入知非偶，重扣寶坊占宿緣。
轎中午困啜茶偶成 李曾伯
行盡湘中一月春，霜髭幾欲染緇塵。山無重數幾何路，花不知名俱可人。午困得茶聊吻潤，春愁著柳亦眉顰。天教早辦公家事，乞取身歸笠澤濱。
夜雨復晴 李曾伯
雨欲今朝忽又晴，客塗憂緯爲關情。木多未葉春幾槁，桃已皆花水未生。宿麥既辜秋隴種，新秧正候早田耕。蟄龍何處深淵睡，乞取霆聲爲喚驚。
至清湘驛和己酉壁間韻 李曾伯
冰霜染得鬢毛深，又復鈎輈聽嶺禽。老馬已非筋力舊，好山重見面顔今。地饒風物皆春意，天念塵煩爲午陰。轉首十年成一夢，龍蛇滿壁富新音。
將至桂林戒弗作詩飲酒 李曾伯
誤領元戎太乙旗，提封四履鎮南籬。旄倪爭向道塗看，名姓亦爲蠻徼知。時務正殷毋事酒，春光雖好莫言詩。經營都了家山去，此是從容觴詠時。
勸駕桂林鄉舉 李曾伯
十年復此主文盟，喜得名邦歲貢英。宴啟鹿鳴珠照乘，堂開鵬運玉連城。梅花雪裏傳魁信，桂子風前送客程。若到天庭問南事，細陳長策爲銷兵。
送子守衡州 李曾伯
雁峰自昔號名州，爾既難辭我莫留。臨政毋忘宣上德，持身謹勿遺親羞。當令民誦循良守，罔俾人譏恩澤侯。國事正殷宜黽勉，明年吾自問歸舟。
己未元日寄子 李曾伯
子在衡州我桂州，兩州相望共承流。天回北斗又華旦，人立東風正黑頭。新歲五更三節序，老夫六十二春秋。何時共對屠蘇飲，應念孤雲爲倚樓。
別權瀘帥朱杞材太社 李曾伯
猶記衝寒泝峽來，相期偕至亦偕回。朝廷有詔許歸老，藩嶽無人值借才。顧我凋年嗟已矣，如君英略勉之哉。度瀘要了經營事，心放公平手放開。
過新灘作出峽行 李曾伯
蜀道登天難，尤難泝流入。自峽上夔渝，江險灘節密。前年衝寒來，水落且石出。寄命竹一縷，寸挽退或尺。旬宣愧罔功，征戍幸逭責。仁哉聖主恩，有詔許歸佚。匆匆乘月下，初值朱明律。常年桃漲後，此際梅潦溢。危漩若釜沸，驚湍如矢激。今年獨何異，水勢平於席。僅添半篙綠，穩泛萬頃碧。縱橫順濆淖，隠見辨沙磧。毋庸事盤灘，了不懼觸石。一日涪州岸，三宿雲安邑。灧澦露山骨，底柱屹中立。巫峰披宿霧，奇哉翠欲滴。建瓴高屋易，百里一瞬息。安然中流坐，恍若前山失。舟輕蜚鳥過，岸駃脫兔疾。伊灘以新名，此水慮微澀。黎明報船步，數尺長一夕。波臣信有助，棹師喜何劇。前竿與後枕，櫓六視聽一。招呼左右向，心手應相得。所取無釐差，其矢如繩直。載瞻洺川祠，不遠西陵驛。倏焉飛廉怒，捲起浪濤白。篙篷掀欲舞，綆纜繫惟亟。凡我同舟人，相顧幾動色。興言大川涉，疇爲訊諸易。古諺固有云，飄風不終日。須臾棹歌發，安危在漏刻。衰遲嗟我生，險阻幾身歷。萍梗遍江海，星霜老疆埸。此行亦良苦，豈敢計終吉。始入凡四旬，今出僅更浹。行止非人爲，扶持有神力。瓣香薦牲酒，對越寸衷赤。自茲丘樊歸，謹無以形役。晚來賀平善，詩以紀其實。
阻風太湖沙塘港 李曾伯
歸程雪邊來，四旬六千里。瞿唐過灧澦，洞庭至彭蠡。涉歷天下險，心有如此水。朅來太湖濱，到家步纔跬。胡貽蜚廉怒，相挾馮夷氏。驚飈晝而作，駭浪暮不已。令人向洋歎，可望不可邇。組練前陳扼，銀屋平地起。逡巡問維楫，飄泊委蘆葦。歸心苦何遽，短棹姑小𫇢。嘗聞强則避，事當順而理。平明遲解纜，天宇果新霽。金烏甫生東，魚龍首俱弭。上下大圓鏡，四面平如砥。天公翻覆手，風后吹噓是。巽轉而之坤，帆去隨所指。出湖且入港，曾不片時爾。前津問錫麓，弗遠尺有咫。舟人顧相賀，昨憂變今喜。我生客江湖，噫嘻嗟老矣。可以速則速，時當止則止。豈惟行舟然，世事只如此。由茲石塘出，此去皆坦履。歸來荷聖恩，全家頼天賜。息陰亟休影，杜門以却軌。
題張醫諭活庵 李曾伯
用藥如用兵，命醫猶命將。醫良則身安，將良則師壯。表裏孰虛實，存亡在俯仰。能出康濟方，憂慮危急狀。活法雖指間，活機寓心上。活國與活人，一忠乃可仗。我願將皆方虎醫扁倉，四海生民舉無恙。
湘南樓落成和林書記韻 李曾伯
樂郊從昔推南州，今控西鄙猶心喉。碧虛境界富登覽，前賢故址存風流。斯樓枕江屹雉堞，俯瞰寒碧潜蟠虯。夕佳朝爽在几席，岸巾拄笏供遨頭。邇年胡雛肆狙伺，南北不間風馬牛。經營墉壑備亭障，旗鼓讙亮雄譙樓。巋然東壁乃頭角，適與壤會將誰修。斯何時也事斯役，或者食肉非良謀。緬懷昨夢閲十載，不謂白首重來游。雖然左腹證日急，類捨劍棧窺江油。視茲罅漏弗補葺，毋乃閒暇忘綢繆。梓人餘力建重屋，吾意正豈舒吾眸。三湘百粵類砥柱，金城頟頟江浮浮。黄茅薰炙鳶墮水，不費矢鏃空群酋。疇其載筆紀崖右，落成且也陳觥籌。築惟甲戌繼費誓，城沂亦倣書春秋。吾皇神武光四表，自此醜類豈復能虔劉。佳哉此詩幕中彥，孤凰一鳴驚群啾。带篸梅雪久絕響，眼前有景君兼收。謾搜枯腹欲貂續，祗覺顔汗包騂羞。
挽尤端明  其一 李曾伯
身際乾淳盛，家傳祖笏棠。典型周大雅，人物魯靈光。厚德千鈞重，明時一鑑亡。哲人今已矣，夢卜負巖廊。
挽尤端明  其二 李曾伯
渡江無故老，文武少全材。金玉其相者，朝廷有幾哉。鑾坡資潤色，虎帳壯規恢。盍展經綸藴，登調鼎鼐梅。
挽尤端明  其三 李曾伯
自入烏公府，受知三十秋。水魚承雅眷，風鶴記良籌。一意人才進，平居國事憂。絲桐宜束閣，誰似子期不。
挽尤端明  其四 李曾伯
憶昨趨湘水，公歸問錫山。惜時爲俗累，欠往拜師顔。不復親溫厲，疇其念險艱。莫持雞炙去，老淚不勝潸。
庚申病中作 李曾伯
六十三年憂患鄉，人言晚景尚悠長。不知氣鬰致痰厥，忽爾異證生微茫。操修弗遂仁者壽，治療倍費醫之良。今將累日未痊愈，自知不善攝養貽天殃。頭目昏眩手足不能動，偃然一榻殊徬徨。光摇兩目皎無寐，汗流四體痛欲僵。縱然未即致幻化，惟恐廢棄難安强。人生修短固定數，不必以此縈吾腸。枝披葉殞待風寒，根本弗固安能當。平生蹤跡等一夢，未必可保風燈光。兒女滿前無顧戀，家山何許莫思量。是非得失一勾斷，萬事盡付之遺忘。寧神定慮聽造物，至此收拾甘歸藏。門前風月正清朗，符到即去庸何傷。
記十五日夜星犯月 李曾伯
兩月之間星入斗，疇昔之夜星入月。入斗前史驗虜走，入月韓詩應虜滅。昭然垂象不輕示，適驗天心厭胡羯。此胡蠶食諸戎盡，雲擾中原野流血。去年突然渡江左，幾欲長驅控京闕。使其得氣不擊敗，延及生靈禍何烈。衣冠正統幸陰佑，依然天塹限南北。乃知碩果弗盡剝，東南生意不終絕。吾皇修德務飭己，悔悟一念足對越。正當歲星在吳分，不待一言退熒惑。胡運百載天將亡，兩星炯炯豈虛設。自今有道守四夷，海寓一家混吳越。病夫得復見太平，願以餘年老農業。
庚申七月自桂歸資壽作 李曾伯
三載烟嵐在嶺陬，幾番清夢到松楸。每憐老子身關塞，長憶童時某水丘。今得歸來訪漁隠，不妨高卧老菟裘。據鞍矍鑠成何事，徒愧平生馬少游。
歸善權謝福巖 李曾伯
强健南游抱病還，鬢毛剝落足蹣跚。喜觀雲衲酬前約，莫聽家僮說舊官。幸免如陵羞在隴，將期同愿老於盤。當家公案師拈出，更向三山石上看。
勉時思王和尚留 李曾伯
面壁者十年，桑下者一宿。時止則止行則行，可久則久速則速。時思老子苦硬人，孤雲其身心槁木。三年牢落此山中，禪衲爭歸衆魔伏。平時欲定方外交，白石清泉正相屬。我歸師去人謂何，毋乃欲善其身獨。巾瓶到處即爲家，何必江湖苦馳逐。若還飛錫出門去，此一瓣香誰與續。得住且住則爲佳，敬以此爲上人祝。
福巖再過公安贈行  其一 李曾伯
記得桂林臨別，勸師緊閉禪關。又被如來牽率，未容高卧雲山。
福巖再過公安贈行  其二 李曾伯
浙境欲留師住，荆人爭望師來。要是因經未了，不妨兩地裴回。
福巖再過公安贈行  其三 李曾伯
方藉名山作主，胡然舊席重開。了却江湖願力，切須早早歸來。
餞管制幹 李曾伯
畫諾三邊頼一賢，憐余東下病纏綿。驅馳不憚數千里，繾綣相於十二年。我老已辜康樂屐，君行快著祖生鞭。祗慚無力堪吹送，雪意垂垂餞去船。
辛酉首夏余雲谷自四明來訪且錄示丙辰年所和永國韻恍然喚起昨夢嗟壯健之不可復得今病廢無它問謾書五十六字謝之時病猶未愈 李曾伯
禪榻相逢六載前，當時駑力尚堪鞭。繼更烟瘴爲形役，遍歷風濤不意全。思舊仙遊嗟已遠，老軀痿廢抑誰憐。而今莫問人間事，得正狐丘是甚年。
宣公祠  其一 李曾伯
相唐德叢復興隆，仁義條陳百奏中。正欲諫君今別駕，延齡更不念孤忠。
宣公祠  其二 李曾伯
雙湖真澤國，千載相公祠。中有釣魚者，問之俱不知。
遊千山觀 李曾伯
自重來嶺嶠，豈暇訪湖山。緹騎行邊了，戎旗護戍閒。相看羣玉外，一笑六郎間。回首西風靜，何愁老漢關。
善權奇觀 李曾伯
粵從融結此山川，便作人間小洞天。香火叢林千古盛，神仙窟宅自今傳。品分三洞中猶宇，脈貫兩巖下出泉。我自有緣聊乞取，萬松陰裏一牛眠。
句  其一 蔣志父
春風亭上問秋風。
句  其二 蔣志父
每恨從來欠機會，却憐今代少英雄。
句  其三 蔣志父
能張吾軍從古少，差强人意似君無。
寓杭次族人催歸詩韻 戴飛
休把詩來只管催，也曾對菊賦歸來。閑雲自笑出山去，未雨如何便得回。
雲巖 章謙亨
造化雕鎸巧，真成一洞天。曾將修蟒逐，却許蟄龍眠。石現金剛足，泉流仙客田。炷香吾道者，色體尚依然。
章巖 章謙亨
傑石何空洞，中藏一寺幽。不須補天漏，時覺有雲浮。蟾吐半輪月，鯨吞萬斛舟。茲巖本同姓，欲去且遲留。
西湖觀梅三首  其一 章謙亨
梅在西湖上，精神別一般。喜供詩客賞，怕與俗人看。映水林文瘦，依山范叔寒。生平逢此友，更覺酒腸寬。
西湖觀梅三首  其二 章謙亨
不費東君力，常先草木榮。魏徵元娬媚，夷甫太鮮明。有色誰同潔，無香可比清。飄零惟不惡，羌笛任渠橫。
西湖觀梅三首  其三 章謙亨
臘寒徹骨越精神，吐盡清香不待春。華屋芳筵猶惡俗，竹籬茅舍只安貧。湖烟籠處難藏艷，窗月飛來爲寫真。自得孤山題品後，至今偏解惱詩人。
祖教寺  其一 章謙亨
出郭尋芳作野行，巖高墅曠水流聲。草亭日午鸚啼巧，竹院更深月色明。寶殿鱗鱗章佛界，珠簾卷卷向山清。悠然一榻渾無夢，時有溪聲枕外生。
祖教寺  其二 章謙亨
飛鳥遺音入翠林，轉教柳外和鶑吟。巖留雲雨過朝暮，寺枕溪流亙古今。客過端陽欣採艾，僧嫌破衲懶縫針。盃中蒲酒休辭醉，目斷青山有遠心。
浄惠院 章謙亨
浄惠荒涼寺，平林淺阜閒。殿存碧支佛，門對赭亭山。遶屋竹陰翠，沿階苔暈斑。雨中來託宿，却羨白鷗閑。
葛稚川煉丹室 施梓人
暇日肩輿上翠微，烟光巒氣濕人衣。桃花片片隨流去，巖漏泠泠作雨飛。丹井稚川成藥處，雙峰滕子讀書基。觀音閣上清風爽，擬我諸公吟未歸。
大滌洞天留題 袁君儒
斷鼇立極天不崩，誰著天柱東南方。渾沌無竅不斧鑿，誰開九鎖如回腸。棲真其人今在否，天壇千載空蒼茫。我來泉上一撫掌，龍洞激烈而騰驤。翠蛟亭前無六月，天爲洗滌心清涼。雅欲削去仙隠迹，驅此山過雲水鄉。
寄莫道人  其一 陳文孫
林木自春蘭自芽，遊山過我興何賒。鐵橋問徑最高頂，石洞開雲隨處家。人訝長年能綠髮，我知真性即丹砂。談鋒未了歸途速，一雨洗塵清可涯。
寄莫道人  其二 陳文孫
暫閑吏債訪仙居，雲亦隨人爲卷舒。桑下忽逢三度宿，腹中如飽十年書。哦詩對酒誰知我，食柏餐霞一任渠。底事若能無障礙，不愁無地著吾廬。
梅林 周端常
一官負弩精神小，兩木成林氣象清。且道將軍能止渴，正應宰相作和羹。
晚泊 黄載
片帆寂寞繞孤村，茅店驚寒半掩門。行草不成風斷雁，一江煙雨正黄昏。
陪侍丞相安晚先生宿覺際寺夜遇大風可畏遂賦大篇 黄載
船頭落日如血紅，客言今夕當有風。空山夢回刺骨冷，纊被無力身如弓。但聞紙窗響僁窣，初意空厨饑鼠出。忽然扉戶競開闔，猶謂偷兒入吾室。須臾歘作號怒聲，鼙鼓百萬漁陽鳴。室廬動摇地欲轉，林木震吼山如崩。噫嘻異哉那有此，欹枕恍惚疑夢寐。應是錢塘醉未醒，翻海胥濤騁游戲。或者客寓紫塞旁，鐵騎赴敵古戰場。不然此處安樂國，何遽隉阢猶乘航。起來穴牖目如割，平湖已捲十堆雪。乃知跋扈是飛廉，似妒晚來客饒舌。因思前年到黄岡，朔風摇江驚斷腸。驍將忍凍骨比鐵，壯士力鬭身如湯。此身彷彿臨皋上，一感還生百惆悵。長安貴人正酣眠，日高尚戀銷金帳。東窗未白雞未啼，相公自起燒松枝。
過長安渡 黄載
重來已過十番秋，更十番秋欲白頭。無限舊時心裏事，青山殘照水東流。
贛州道上見上墳者  其一 黄載
翠樹青烟笑語稠，家家領客醉松楸。老翁哭子氣欲絕，行到前村更轉頭。
贛州道上見上墳者  其二 黄載
攫祭烏鴉噪晚田，草芽新染綠如烟。墓頭寂寂蟲鳴急，惟有春風舞紙錢。
讀舊稿蛙吹集一絕 黄載
蛙吹兒童事，重開已汗顔。更須留近作，待過十年看。
題大洪山 黄載
地當平曠易爲山，故得崔嵬漢沔間。雲霧涌來無下界，樓臺浮起在中天。開窗時見雷霆出，隠几閒看日月還。更有鐘聲最堪恨，南風時到八陵邊。
隨州沙溪 黄載
石路崎嶇石瀨鳴，峰巒回合小原平。桑麻積雨肥春壠，雞犬一村喧晝晴。田婦共携中飯去，樵童相喚上山聲。邊頭今有江南景，十數年來不用兵。
題峴山 黄載
向來陵谷尚休然，放眼高臺萬象還。南國一池襄漢水，中原千古鄧唐山。斜陽淡淡飛鴻沒，芳草萋萋戎馬閒。前代英雄亦何許，棹歌日日過滄灣。
鍾馗觀鬼鬬蟆圖 黄載
誰推酆都扃，逸此魔十二。相羣鬭蟆供戲劇，綃墨何從拂其迹。兩雄鬭於前，四鬼相視欣欣然。小蟆對睨攤雙膝，筠籠一蟆跳欲出。前者差壯一力肩，後者引索擎於拳。髯翁磬折目勝負，突眼老嫗探頭覷。就中黄叟如蹲鴟，破帽長袍吾老馗。隻眼直下看不匝，諸鬼樂與吾翁狎。四丁更與蟆之魁，疾馳不能壓欲頹。蟆肥于豚怒於虎，張頤縮項誇相顧。昔時唐宋失天經，妖蟆曾搳天眼精。今魔視蟆細於螘，魔若跳梁那可指。羣陰膠凝互掀翻，六鼇頂戴愁顛連。但能伐魔既厥類，芟夷妖蟆談笑耳。僇妖之事馗所司，何獨反與爲兒戲。不惟失職縱姦宄，鬼禍如蟆將及爾。參軍參軍其然乎，或者好事丹青圖。諒應馗笑玉川子，誅蟆未誅骨先苦。風悲雨凄天地愁，蟆鬼正是相雄秋。僅餘一目不可搳，我曷不可相娛說。會聞隔簾歌鬭鼃，山鬼性命摧紅牙。
絕句 黄載
社寒比臘更清嚴，花蕊蕭疏半欲緘。過手重裘猶得力，莫將晴煗信春衫。
舟中夢覺 黄載
夢覺三通鼓，連檣聞欠呵。世間半夜後，枕上醒人多。思想從天落，悲歡奈曉何。南柯莫輕笑，未易到南柯。
洞霄宮  其一 王學可
天柱峰高萬壑分，故留九鎖限塵棼。泉飛窗牖長爲雨，日上岡巒半是雲。洞擘陰崖通遠岫，石生暗暈作奇紋。聖朝每爲民祈福，絕笈求仙漢代君。
洞霄宮  其二 王學可
歷遍江湖幾萬重，豈期方到洞霄中。山翻九鎖天分出，洞徹三茅地透東。夭矯龍蛇幢節影，晶熒日月御香風。茫茫世上尋雲漢，何必仙宮勝此宮。
石梁和韻 王學可
天巧何年路，千峰亂入雲。瀑飛雙澗合，崖斷一橋分。樹色春猶凍，猿聲夜或聞。靈蹤如可見，煮茗共爐熏。
題蘇端明書乳泉賦後 王學可
蘇公早聞道，文章乃其戲。乳泉出重海，作賦聊記異。玉池嚥中夜，挈瓶非小智。氣者水之生，此語可深味。
登齊山 馮褎然
萬山森玉寒如削，一騎奔塵去欲飛。路闊並鞍同笑語，酒酣執手話依違。英名他日垂青史，好語今朝紀翠微。三月錢塘江上道，莫歌金縷易忘歸。
題浯溪  其一 黄社菴
蜀道于今似弈棋，要令一著□安危。朝廷獨選李曾伯，勳業當如郭子儀。
題浯溪  其二 黄社菴
雖扼咽喉□□間，猶□□脈得良醫。□□□□平成報，重讀磨崖□字碑。
題亞愚江浙紀行集句詩 楊之麟
上人胸次有文機，信手招來總是詩。莫問鋪排誰句子，逼人清壓雪梅枝。
題亞愚江浙紀行集句詩 陳書𥩝
未於詩上著工夫，爭把疏愚敵亞愚。只盍金沙分半席，歸舟能用幾錢租。
上之回 王諶
蠲吉辰，薦明廷。祇中壇，賓萬靈。醮祠壽宮禮太一，東祀天孫西太室。靈芝寶鼎胙元封，親郊雍畤回中峰。中峰絕嶮天所劃，百神驅道平如席。雲髾秀革高拂空，翠輦玉鸞鳴霹靂。試憑蕭關望朔方，月支稽首樓蘭降。復朝獨鹿狩鳴澤，芬樹羽林歸建章。建章壁門春晝永，井幹泰液多游幸。千秋萬歲奈樂何，幾度鸞旗出安定。
張守送酒次敬字韻作詩謝之遊北山 王諶
有客可與遊，闕酒得無病。豈意四從事，過我不待請。洗杓挹風度，免慙林花盛。公學此味如，渾厚兼醇正。公量虛谷如，有來良善應。肯分兵厨瀝，少佐筆力勁。罷營杖頭錢，徐取松間徑。登臨舊能賦，七發踵枚乘。此興老未衰，西日尚餘映。風怒雷再鼓，雲破天一鏡。山花下野鳥，詩題一堪命。府公文章伯，聲稱聳羣聽。明朝倒錦囊，非是庶所訂。豈伊綵鳳鳴，而聆露鶴警。定知謝東山，凡百易子敬。
黄雀 王諶
畢逋秦氏烏，差池吳宮燕。秦人挾彈巢若危，吳宮遺火巢空散。不知野田雀，終日茅簷角。卑棲俛啄蓬艾間，不畏鷹鸇與繒𥐊。
贈茅也休  其一 王諶
逢人說也休，舉世任沉浮。清磬野雲曉，素琴山月秋。詩材頻料理，世事不經求。每向滄波上，時時戲鴨鷗。
贈茅也休  其二 王諶
覿面祇談道，知音不和詩。盈樽清竹葉，圍坐古梅枝。煮茗雲生鼎，抄糜雪滿匙。張山山木落，何日又追隨。
贈括蒼季此翁 王諶
君來古括州，吳楚一節遊。衣染匡廬碧，詩清雁蕩秋。山行尋隠逸，野坐傲公侯。不欲携書獻，文章生古愁。
次韻謝惠山村送水仙 王諶
自是神仙客，梅花亦讓青。綠垂雲葉重，黄映雪花輕。襪小凌波穩，杯斜带露傾。一枝來贈我，吟几覺春生。
早行 王諶
曉入荆溪路，西風快似刀。雪深埋樹脚，水淺見溪毛。歲序相將換，人心只自勞。牧童牛背卧，令我愧兒曹。
送薛端夫赴武學赴舉 王諶
溫然如美玉，文以武兼之。發鏃妙穿的，揮毫不待思。行途多早氣，參學已秋期。捷報重陽近，黄花汎一巵。
煮筍 王諶
案有磨人墨，囊無使鬼錢。難教典班史，只可折花鈿。破屋日多雨，頹簷夜見天。山童因煮筍，庖下始生烟。
飯罷  其一 王諶
飯罷扣松關，襟懷分外寬。凍雲深擁寺，寒瀨淺鳴灘。苔剝碑文字，香縈古篆盤。尋春難著句，爲怕起愁端。
飯罷  其二 王諶
雪意猶商略，溪雲半有無。短莎眠野犢，枯樹點寒烏。牢落詩仍在，蕭條歲已徂。過門人挽住，相倩寫桃符。
柳絮 王諶
解作漫天雪，終成滿地灰。行空無罣礙，入幕任徘徊。巧趁蜂鬚去，輕隨燕翼來。顛狂渾不定，飛舞過樓臺。
北林 王諶
經行到北林，此地轉驚心。小市魚蝦貴，荒村竹樹深。帆檣侵柳影，罾屋占溪陰。詩罷還飛去，沙鷗識苦吟。
宿北山  其一 王諶
兀坐苦無營，乘閑偶訪僧。山深雲作伴，庵迥石爲朋。古木含蒼蘚，幽花落翠藤。昏鐘三扣罷，童子上香燈。
宿北山  其二 王諶
四壁靜無人，翛然夜不驚。龕燈光焰薄，紙帳夢魂清。有月山猶暗，無風松自鳴。結茅終隠此，高枕待升平。
入邑  其一 王諶
馬踏新松影，衣沾秀麥寒。藤花綴纓珞，竹筍透琅玕。詩向閑中得，心因靜處寬。一聲幽鳥囀，深在翠林端。
入邑  其二 王諶
野蔓侵沙徑，山泉渡石梁。樹頭蠶葚熟，籬下雀梅香。人與春光老，閒隨日影長。撚鬚吟不就，窮殺孟襄陽。
題褚道士雪巘詩卷 王諶
五言與七字，句句總清新。但得詩囊富，何憂客路貧。梅花一巘雪，瑶草半巖春。著我司盟去，吟邊養病身。
酬趙懶翁求墨 王諶
會面苦無因，緘書意亦勤。相望七十里，僅隔一重雲。有句來求墨，得詩如見君。從知相憶夢，花下擬論文。
道傍廟 王諶
荒祠存玉像，畫壁剝蒼苔。額古名難問，村空祭不來。亂鴉號古木，鬭雀罥浮埃。猶有人求珓，西風動紙灰。
生日 王諶
又是逢初度，紅稀綠暗時。自斟生日酒，閑理去年詩。活計惟書在，衰容只鏡知。人情與天道，翻覆似枯棋。
旅中述懷 王諶
未晚僮先卧，無聊自展衾。一燈愁裏夢，數首客中吟。隣舍誰歌曲，譙更遠送音。秋風催素髮，憔悴滿華簪。
到此 王諶
到此添離恨，垂楊已拂肩。擔輕緣少鏹，衣暖欲抽綿。春事遽如許，客懷殊未然。竹籬沽酒市，雨濕杏花烟。
乍歸 王諶
去日猶殘雪，歸來夏氣清。閑隨白雲出，看到綠陰成。野色供詩料，山光快客情。路逢鄉父老，駐足問行程。
過山家 王諶
此地知誰隠，當門列翠屏。栽花多是藥，題壁半書經。栗鼠咀紅果，山禽墮翠翎。峰頭宜眺望，只欠小茅亭。
簡劉吉父 王諶
長安爲客者，皆是利名人。只有君同我，惟添病與貧。秋風籬下菊，夜雨水邊蓴。擬共租船去，歸家趁小春。
簡章伯和 王諶
論交三十載，彼此坐詩窮。只恨性各別，其他心盡同。茶苗封穀雨，書葉寄蘋風。無限懷君意，鶑聲綠樹中。
舟行即事 王諶
釣艇橫溪水，漁罾搭槿籬。年豐翁自樂，酒熟客先知。凉吹生蘋葉，斜陽戀竹枝。苦吟渾未就，倚柂立移時。
答章伯和問疾 王諶
伏枕屢經旬，醫庸藥不靈。自從春意動，纔覺病魂醒。露洗桃心赤，風揩柳眼青。勞君相憶夢，每夜到巖扃。
贈筆工 王諶
試子玉簪筆，他工總不如。毫長宜貯墨，管凈可抄書。汝自誇淮兔，吾猶註魯魚。鬢毛斑白盡，心折正緣渠。
吳江橋 王諶
松江期一到，二十二三年。今日身臨此，憑虛骨欲仙。塔連吳苑樹，帆带洞庭煙。見說鱸魚美，囊無斫鱠錢。
招玉淵 王諶
欲言非一事，曉夕待君來。吟屋新裝辦，閑門未敢開。春光歸巷陌，山色入樓臺。猶有梅花在，相期把酒杯。
題詩僧亞愚眉白集 王諶
向來已觀集，今見自吟詩。天下有清論，僧中真白眉。淡如秋水浄，濃比夏雲奇。慎勿輕拈出，常人罕見知。
到李山寺 王諶
策杖扣禪坊，空山草木長。殿荒人曬席，僧去佛無香。榆樹苔衣綠，松花粉穗黄。茲行無伴侶，獨自繞修廊。
爲簡上人賦古色軒  其一 王諶
簡師得道不參禪，燕坐常居古色軒。夏禹告功遺跡在，任公垂釣有車存。海通泉洞深千尺，寺映重巖月一痕。何日短筇塵外去，瓣香來此叩玄門。
爲簡上人賦古色軒  其二 王諶
小舟吚啞渡橫塘，十里秋畦粳稻香。莫怪雨聲驚客夢，要催詩句入行囊。重過蘋水波浮綠，遥見菊籬花正黄。佳節莫論重九後，𫇢篷獨酌汎茱觴。
虎丘 王諶
五百年前吾祖宅，雲孫從昔未曾經。山藏古寺窗連碧，水繞平田稻正青。臺染夜雲微带潤，劍涵秋水尚餘腥。僧堂借得羊毛筆，自蘸寒泉寫石屏。
遠出乍歸 王諶
五旬行李經吳越，四月風光正惠夷。綠水悠悠晴脈脈，青條總總實離離。飛來何處雙黄蝶，叫徹他山一子規。却把閑身成倦客，關心書几晝長時。
簡吳若清 王諶
絲桐掛壁戶常扃，雅弄深防俗耳聽。滴露研朱重點易，焚香炷火細翻經。山含晚色千峰紫，松傲新霜一派青。獨向巖扉抱高隠，有誰能識少微星。
舟行 王諶
前面人家是畫圖，數間茅屋映菰蒲。濛籠雲裏羣峰出，欵乃灘邊一棹孤。歲熟農人還自樂，天晴水鳥競相呼。絕憐兩岸垂絲柳，比却來時一半枯。
次岳尚書韻 王諶
細字書橫雙眼明，破窗閲盡幾陰晴。年來干祿渾無夢，老去吟詩尚有情。謾向紙田耕石硯，斷無金縷侑銀觥。和篇聊博先生笑，應笑寒儒太瘦生。
寄王仲衡尚書 王諶
世態翻雲覆雨間，令人合眼夢還山。生平名義入肝膈，歲晚師門要面顔。鷗鷺波寬雖有約，鳳凰城近可容閒。留年看試調元手，未擬安仁賦拙艱。
歸山 王諶
特地捫蘿入翠微，楊花故故點征衣。遊人盡逐暮光去，野老獨携山色歸。擬泛銀濤浮浩渺，難尋玉貌問芳菲。吳亡越伯渾休問，且買清樽送落暉。
留山庵 王諶
遥山一望青如染，到得山邊却不青。松徑有風常自掃，巖扉入夜不曾扃。燒殘栢子重添火，沽得村醪旋倒瓶。却羨山僧無一事，日長簾下自翻經。
病起 王諶
連日新晴愜病懷，跧藏一室絕纖埃。出來未得寒猶在，窮不奈何春又回。酒盞慚疎朋舊少，紙簾不爲俗人開。日長自有閒工課，汲水銅瓶浸古梅。
借樓 王諶
借得小樓聊寄蹟，夜深猶自未扃扉。鼠摇暗壁驚人夢，螢度破窗粘客衣。舊隠圖書從水汎，後園松菊與心違。思量應被沙鷗笑，煙雨滿船胡不歸。
題雲海亭 王諶
二十年前曾到此，重來又是晚春時。蘆因水長全然短，山被雲遮分外奇。漁艇添成古圖畫，鴈行點破碧瑠璃。布衣憔悴江湖客，閑倚欄干自覓詩。
秋風 王諶
去年相遇釣魚磯，今歲飄飄又入扉。渡月薄侵蟾兔冷，拂雲輕助燕鴻飛。逗遛餘響驚殘夢，催促新寒上裌衣。欲把絲桐傳此曲，破琴絃斷損金徽。
泛苕溪 王諶
六幅蒲帆去似飛，浪翻新漲綠沿堤。一川水墨王摩詰，十里鶑花杜牧之。雲遶楚宮春雨後，煙籠秦樹晚晴時。人生來往情何極，江北江南酒一巵。
遊善區寺 王諶
閑來古寺欲忘歸，無奈征塵染素衣。綠葉雲稠荒澗水，白雲青濕舊禪扉。窗涵遠色明丹篆，鐘冒嵐煙入翠微。盛世登封今已矣，斷碑無語對斜暉。
友人招飲 王諶
故人邀我共清樽，躡屐歸來已半醺。無限雨聲供醉筆，一窗燈影共誰分。銅瓶火煖鳴天籟，寶鼎香殘拂岫雲。今夜夢魂清更甚，扁舟冷伴白鷗羣。
入山 王諶
入却山來事事宜，眼邊何處不關詩。風飄花片上書冊，水浸山峰入硯池。酒欲飲時斟易盡，棋當勝處著嫌遲。箇中自有無窮趣，莫遣兒曹取次知。
送墨與則上人 王諶
遣送書齋小浄瓶，麝煤藏久带芳馨。難書八萬四千偈，只寫多心一卷經。
苕溪舟次 王諶
扁舟煙重冷漁蓑，兩岸人家浸小河。芳草自生春自老，落花隨雨晚風多。
山庵即景 王諶
一炷清香一局棋，坐看山雨到來時。晚晴獨步出門去，雲掛碧青松樹枝。
十月晦日睡起 王諶
睡起西窗午正蹉，小春天氣尚融和。顛狂絕笑簷前蝶，不道殘陽已不多。
次亞愚韻  其一 王諶
萬里春光眼界明，半窗斜日醉魂醒。有時夢入廬山去，瀑布聲中拄杖行。
次亞愚韻  其二 王諶
絲絲楊柳拂輕烟，那惜床頭買酒錢。此段風流如不賞，一般佳致又明年。
次亞愚韻  其三 王諶
梅臉斕斑褪粉粧，桃心依約暈輕黄。春風花草經行遍，次第安排到海棠。
次亞愚韻  其四 王諶
寒梅一樹照清池，花底嫣香尚覓詩。稚子不知吟思苦，却來池上數魚兒。
嘉熙戊戌季春一日畫溪吟客王子信爲亞愚詩禪上人作漁父詞七首  其一 王諶
蘭芷流來水亦香，滿汀鷗鷺動斜陽。聲欵乃，間鳴榔，儂家只住岸西旁。
嘉熙戊戌季春一日畫溪吟客王子信爲亞愚詩禪上人作漁父詞七首  其二 王諶
翁嫗齊眉婦亦賢，小姑顔貌正笄年。頭髮亂，髻鬟偏，愛把花枝立柂前。
嘉熙戊戌季春一日畫溪吟客王子信爲亞愚詩禪上人作漁父詞七首  其三 王諶
湘妃淚染竹根斑，風雨連朝下釣難。春浪急，石磯寒，買得茅柴味亦酸。
嘉熙戊戌季春一日畫溪吟客王子信爲亞愚詩禪上人作漁父詞七首  其四 王諶
滿湖飛雪攪長空，急起呼兒上短篷。蓑笠具，畫圖同，鐵笛聲長曲未終。
嘉熙戊戌季春一日畫溪吟客王子信爲亞愚詩禪上人作漁父詞七首  其五 王諶
離騷讀罷怨聲聲，曾向江邊問屈平。醒還醉，醉還醒，笑指滄浪可濯纓。
嘉熙戊戌季春一日畫溪吟客王子信爲亞愚詩禪上人作漁父詞七首  其六 王諶
白髮髼鬆不記年，扁舟泊在荻花邊。天上月，水中天，夜夜煙波得意眠。
嘉熙戊戌季春一日畫溪吟客王子信爲亞愚詩禪上人作漁父詞七首  其七 王諶
只在青山可卜鄰，妻兒語笑意全真。休識字，莫嫌貧，方是安閑第一人。
絕句  其一 王諶
紫燕黄鸝興已闌，薰風庭院綠陰寒。兒童競說新篁長，只隔前窗懶去看。
絕句  其二 王諶
午風吹夢過橋西，夢裏詩成未有題。睡起不知天早晚，柳風忽送子規啼。
絕句  其三 王諶
過了荼䕷與素馨，一春風雨欠追尋。却從立夏晴多日，策杖閑來看綠陰。
無題  其一 王諶
草綠花紅展綉衾，菜畦一色漾黄金。行行山路情何限，春事三分一半深。
無題  其二 王諶
小院風來荷葉香，莓苔繞砌綠陰凉。燕飛低拂琴絃響，驚破一窗幽夢長。
題劉玉潭詩 王諶
萬古玉潭水，君何獨擅名。多應吟思苦，一似此泉清。山澤供高隠，江湖已著聲。小詩拈未出，更欲與君評。
姚村夜泊 王諶
荒村日已黄，小泊近橫塘。昨夜一番雨，今宵滿意凉。濕沙藏蚓唱，風柳卸螢光。隔浦誰家住，吹來荷葉香。
題大禹廟 王志道
古木夾幽徑，森嚴夏禹祠。陰雲護陵寢，遺廟鎖蛟螭。窆石今猶在，梅梁事亦奇。道人情意厚，邀我讀殘碑。
和半庵慶成詩韻 王志道
重屋祗承敬勿休，前星主鬯貳凝旒。度筵九尺陳黄目，助祭諸王未白頭。精意已知通烈祖，儀文元不減圜丘。兩階屢舞苗民格，何况金穰歲有秋。
賦江湖偉觀 王志道
東南王氣萃錢塘，襟帯江湖國勢强。萬頃煙波流德澤，四時絃管樂豐穰。帆歸別浦魚鹽聚，雨過平堤草木香。欲賦上林才不逮，舉頭三祝壽無疆。
簡中朝貴人 王志道
場屋辛勤債未償，又隨宦轍到河陽。米無五斗腰徒折，醋有三升鼻慣嘗。屢典朝衣賙過客，時沽坊酒滌愁腸。此心對越知無愧，午夜爐香乞歲穰。
挽趙右司 王志道
化瑟初更世道清，宗臣只合在朝廷。謀猷况已彌台衮，姓字尤當列御屏。不向紅雲鳴玉佩，却隨丹旐引芻靈。象賢喜有金閨彥，全似先生舊典刑。
和秋浦聞雞偶成 王志道
窗前銀燭焰將暗，樓上梅花引已殘。忽聽雞鳴思起舞，百年王業尚偏安。
日南長至小飲於雙清樓坐客九人皆一時名勝各和灣字韻詩予亦效顰以謝 王志道
一杯春酒對湖山，遠勝夷猶綠水間。覓句未工天欲暮，碧雲飛滿舍前灣。
寄興 王志道
五湖深處足逍遥，錯把扁舟繫柳條。塵世不如煙水闊，笑騎黄鶴上層霄。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其一 王志道
幽居無事屬山家，閉却柴門日未斜。啼鳥一聲驚夢覺，小窗閑坐聽蜂衙。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其二 王志道
羃羃黄雲麥壠秋，牧童橫笛倒騎牛。百金買得葫蘆扇，持向田頭蔽日頭。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其三 王志道
雨過天青似蔚藍，碧雲收入鳠魚潭。蠶姑舉手交相慶，趁得新晴老却蠶。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其四 王志道
早蠶上箔將成繭，晚界蠶方起大眠。兩月辛勤敢胥怨，成絲成絹更成綿。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其五 王志道
樹頭桑葉似穿錢，準擬今年賤似前。誰信天公難預料，今年却貴似常年。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其六 王志道
紡車纔了辦繅車，澗水當門足漚麻。輸却官租償却債，今年猶剩百斤茶。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其七 王志道
自從巡尉罷搜茶，便覺山中氣象嘉。賣得錢來供飽飯，尚餘醉酒插山花。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其八 王志道
漠漠輕煙護鵲巢，楊花無頼矗天高。粼粼白水秧疇滿，省却年時灌溉勞。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其九 王志道
樵得田頭二麥歸，做成餠餌飽妻兒。農家喜有耘田本，接到秈禾稻熟時。
僑寄山居霍然幾月凡見之於目聞之於耳者輒綴成絕句名之曰田園雜興非敢比石湖聊以寫一時閑適之趣云爾  其一○ 王志道
新竹成林猶带粉，早秧出水便成針。日長門巷無人過，一覺齁齁夏木陰。
和峴窗韻是日也適赴座主西湖社日之讌 王志道
雨餘西子濕香腮，那得心情滯酒杯。浪逐畫舡分社飯，也教人道賞春來。
秋早過湖 王志道
漠漠輕雲冒兩山，樓臺依約有無間。畫船未出波光定，一目新鴻度柳灣。
和高簿送梅  其一 王志道
文如翻水艷天葩，始信才猷屬故家。爲愛新吟貪咀嚼，霜髭撚斷日西斜。
和高簿送梅  其二 王志道
多君時送早春葩，不減孤山處士家。留取水窗和月看，夜深踈影正橫斜。
和高簿送梅  其三 王志道
標格清奇壓衆葩，數枝頻到士元家。情知老大花應笑，强飲從教醉眼斜。
和高簿送梅  其四 王志道
屈曲溪橋路兩丫，淡煙如隔小櫺紗。南枝已入詩人手，三弄從教咽暮笳。
和高簿送梅  其五 王志道
遠望青山兩髻丫，水紋風細縐如紗。不知遊冶誰家子，也捲黄蘆學塞笳。
和高簿送梅  其六 王志道
花底莓苔蒲樹丫，翠翹玉珥碧襦紗。靚粧雅器鳴琴友，不向朱門聽鼓笳。
口占謝高簿送錦薰籠 王志道
一種薰籠出錦機，殷勤遣送到書幃。自慚不是裁花手，沾得仇香香滿衣。
和譚雲翔送雙桂韻 王志道
雙桂婆娑天上花，殷勤分送士元家。捷鈐果副聯韉祝，謁謝當期穀旦差。
漁父 王志道
岸芷汀蘭曲曲春，綠蓑青箬老江濆。倚船三弄東風惡，吹斷巫山片片雲。
歲朝轎中伊軋聲類櫓舟因感舊遊 王志道
歲朝伊軋上藍輿，酷似當年在帝都。柔櫓數聲楊柳外，小舟逗曉過西湖。
五言 王志道
頗得山居趣，悠然醉復醒。閉門延爽氣，數竹寄閑情。清磬敲殘月，寒潭浴曉星。誰能牽世網，汩汩苦勞生。
六月八日夜步西湖即事 王志道
步繞西湖路，荷盤送晚香。歸舟初裊纜，斜月已侵廊。水外鍾聲杳，風前曲韻長。剨然思遠舉，逸興渺難量。
讀史  其一 蕭澥
雁門翼處不身親，成事安知非楚人。何事當年良史筆，嗇于一傳著功臣。
讀史  其二 蕭澥
何事漢庭羞噲伍，竟于鐘室起疑猜。腰間刀劍少年氣，尚出淮陰跨下來。
寫樂府昭君怨後 蕭澥
古今題品幾詞人，莫怨邊風兩鬢塵。不是丹青曾汝誤，琵琶到老一宮嬪。
昭君詞 蕭澥
琵琶馬上去躊躇，不是丹青偶誤渠。會得吳宮西子事，漢家此策未全疎。
讀秦紀 蕭澥
築了連雲萬里城，春風弦管醉中聽。凄凉六籍寒灰裏，宿得咸陽火一星。
讀文君白頭吟 蕭澥
不顧此身輕夜馳，晚年吟苦亦奚爲。從來簪折瓶沈事，已在雙鬟暗合時。
戲效玉臺體 蕭澥
薄倖拋人輕似梭，憶君還似恨君多。此心至竟真相憶，到得恨時無奈何。
題東籬采菊圖 蕭澥
倒樽醉卧菊籬邊，此段風流亦偶然。要識先生獨醒處，平生心事在寒泉。
江上冬日效石湖田園雜詠體 蕭澥
溪落洲荒水半篙，枯楊兩岸冷蕭騷。田家預辦來年事，加得陂頭一丈高。
睡起 蕭澥
屋外一蟬鳴樹陰，矮窗睡起靜沈沈。破衣半解斜陽裏，捫得蝨時多快心。
雪晴 蕭澥
一雪曉來旋放晴，瓦溝餘滴響中庭。開窗已上三竿日，滿嶺松梢醉未醒。
紹定庚寅紀事  其一 蕭澥
民困饑寒爲盜賊，却從樂處弄干戈。大都郡邑初輕視，不剪柔桑煩斧柯。
紹定庚寅紀事  其二 蕭澥
稻粱平地寇難防，到處搬爲塞上糧。路險林深多脫穀，東風綠偃滿山秧。
紹定庚寅紀事  其三 蕭澥
桑柘原頭綠正肥，巢林春燕引雛飛。前村不復炊煙起，長是清明寒食時。
紹定庚寅紀事  其四 蕭澥
山花依舊發新叢，溝澮池塘水自通。前日人家無間斷，頹牆破竈草萊中。
紹定庚寅紀事  其五 蕭澥
風動綠林千里亂，星垂黑氣萬家災。可憐墮在如今劫，人禍天刑先後來。
寇中逃山  其一 蕭澥
三三兩兩伏茅茨，有事難言只自知。心破膽寒無處著，風枝露葉亦驚疑。
寇中逃山  其二 蕭澥
纔入林巒屏跡時，此身自幸少人知。嬰孩底苦不解事，偏是怕時方始啼。
度九曲嶺 蕭澥
崎嶇石逕起江濱，寸步登天苦瘦身。行到三叉開路口，更從隔嶺問樵人。
客中月夜 蕭澥
茅柴白白兩三盃，客裏情懷旋旋開。正喜江頭風月好，却緣風月又愁來。
題或林尼院壁 蕭澥
剪剪香雲翠影寒，更無紅粉舊時痕。祇因曾悟桃花偈，閒却春風夢幾番。
題壺 蕭澥
望斷碧雲無白衣，一春長是獨醒時。煩君卷舌東風裏，休勸饑人食肉糜。
常山舟中 蕭澥
兩岸人家峙兩樓，中間一水過行舟。倚篷碎擘桃花片，亂擲江心試急流。
還安舟中 蕭澥
亂蟬鳴咽夕陽天，楊柳陰中幾客船。岸下長江流浩浩，誰知岸上有乾田。
過東平悼曾英甫 蕭澥
前時來客此山居，同醉梅邊酒幾壺。不道後來成死別，影堂吟落一燈孤。
韶口山家 蕭澥
茅屋一區山四圍，門前蕷圃带茭池。兒童似駭儒衣到，兩兩三三壁縫窺。
避亂山家  其一 蕭澥
野人生長在高山，道路崎嶇輕往還。長是五更炊未熟，已籠雞鴨送林間。
避亂山家  其二 蕭澥
深村林麓冷颼颼，滿眼風光總是愁。日月羨渠雙喜鵲，自跳自擲樹梢頭。
亂後過隆教寺 蕭澥
紙窗破碎網蜘蛛，古鐵香爐灰半無。吟得詩成無筆在，閑尋枯炭壁間書。
亂定到邑 蕭澥
蒙蒙野草自榮華，破屋夾茅人賣茶。滿巷門基带磚石，有時認得故人家。
寫林和靖梅花詩後 蕭澥
西湖幽處卧煙霞，湖裏荷花匝四涯。何事先生得佳句，荷花却不似梅花。
無題 蕭澥
衣縫密密今垂老，襁褓咿咿漸趁行。君縱無情到閨閫，那應母子亦無情。
重過鄧村 蕭澥
瘦竹挑雲過此村，十年前事總銷魂。當時新廟曾題字，壁老泥枯半不存。
賦楊妃襪 曾原一
萬騎西行駐馬嵬，凌波曾此墮塵埃。誰知一掬香羅小，踏轉開元宇宙來。
同戴石屏十人重游分韻得鑿字即席賦 曾原一
綫逕盤邅回，老壁出參錯。洞深路欲無，且進還悸愕。太虛墮滓液，有此奇偉作。芮也勞斧斤，此語失之鑿。鬭崖濕生雲，泉雜雲影落。殿頭何時仙，怡然騎木鶴。
金精歌 曾原一
玄龍捲雨翻東溟，萬華變滅如輕塵。雹拳破瓦萬甲疾，祇恐天地今無春。東來一馬當軒下，雲葉眵剝天痕青。雲開衡嶽韓子到，此事恍惚今難憑。桃源有路不可入，桃花影絕那得尋。喳喳鵲鳴拔鳥起，豈子偉語曰滄溟。聯騎瘦蹇踏脆綠，見者謂我椒庭人。瑶琴飛響暗雪瀑，傑句泣畫逃山精。胸蟠玉虹世李白，筆舞鐵鎖今顔卿。飛仙遺章出天韻，引觴清酌球琳鳴。泉淙淙兮靈鼓，山崇崇兮太古。神明有舍炳萬象，何處人間非紫府。靈根曄曄貫元氣，瞬睫蓬萊無弱水。雲褷褷，露泚泚。米珠簸兮方秤，橘社同兮舟里。
金精山 曾原一
散策深尋紫翠邊，雨餘林密意蒼然。玄崖擁路奇千疊，邃洞扃抽自一天。殿古尚存唐歲月，地靈疑带漢風烟。斜陽欲趁歸樵路，倚杖更聽雲外泉。
東華山 曾原一
行盡青山路，樓居傍石安。環雲疑世隔，彎沼倒涵山。瀑近晴如雨，巖深暑亦寒。道人弄刀鑷，怪我鬢毛斑。
作歌咏蘇雲卿 曾原一
東湖湖面波渺瀰，東湖岸上春土肥。先生鉏雲明月曉，種來蔬甲今成畦。把茅蕭蕭環四壁，此身不願人間識。乾坤清夷那復知，寸心杳渺黄塵隔。故人子房今九雲，交情不斷江湖濱。江西使漕却騶騎，故作敲門問字人。黄金百鎰牋一幅，多謝春風到茅屋。君爲使者吾邦民，見君容我更樵服。故人與我情重哉，君且歸矣明當來。明朝啟扉人不見，黄金不動書不開。使者持書三太息，封書徑上黄扉側。翩翩鶴馭雲冥冥，空向湖山訪行迹。向來桐江嚴子陵，曾得故人雙眼青。芒鞋却踏京華路，太史驚誇說客星。先生得書掉頭去，并此湖光不回顧。夢夫孀婦截髻鬟，亦有老大閨中女。
題賢女祠 曾原一
翻手作雲覆手雨，劉翁乃爾女如許。飄飄上下隨春風，妾身肯似章臺絮。門前江水深更深，沈沈此水明妾心。後來志士爲感慨，過此往事成悲吟。嗟嗟許蔡復許吳，女吳絕蔡成二夫。此時哀淚苦幾諫，翁意或可還其初。吳家箱幣羅堂前，女兮脈脈胡不言。後來吳郎儻不死，清祠未必能江邊。女今賢明照天宇，翁也反覆聞千古。許吳之日回此天，女賢翁否俱無傳。
題瘦馬歌 曾原一
少盡其力老棄之，可憐骨立行步遲。何心更惜乾障泥，病夫醉兀枯行枝。主家芻豆豈不飽，吾寧忍死不願肥。肥時無奈人爭騎，騎時鞭打無休時。
寺中僑居 曾原一
懶出前山去，得閑唯訪僧。窗寒依瘦石，屋老絡枯藤。赴飯聽堂鼓，看書傍佛燈。西南有孤塔，扶杖亦時登。
句 曾原一
少陵忘却渾閑事，更有離騷忘却梅。
游金精次韻 曾原郕
鯨奔獸駭羅羣峰，晴嵐溼霧深幾重。世言番君勇穿石，此事荒唐敢云實。仙凡聚散那得知，祗今流水篆元之。沖昇壇在肯回顧，木鶴癡情飛不去。五詩遺筆寫元雲，殘碑記載心何勤。誰通一罅山前路，車馬塵埃了朝暮。劉郎想自天台來，步步錦繡連雲開。千崖萬壑玲瓏竅，今日重逢應一笑。蒼蒼石鼓青雲齊，名章合刻懸崖西。可憐一覺邯鄲炊，胸中五色蟠晴霓。此桃種在清虛處，不斷塵埃笑崔護。人世從教隔古今，洞府何從認新故。我髮白矣骨尚凡，悠悠空老茲山間。酌泉祈仙會當見，曾有麻姑訪王遠。
萍 宋自遜
苦無根蒂逐波流，風約才稀雨復稠。舊說楊花能變此，是他種子亦輕浮。
桂花 宋自遜
揭紙糊窗莫放開，園丁新送木犀來。繞屏著色無非畫，盡日烘香不用煤。同氣相求唯徑菊，後生可畏獨江梅。月中一本應靈異，待向仙娥覓種栽。
五月菊 宋自遜
東籬千古屬重陽，此本偏宜夏日長。會得淵明高卧意，故來同占北窗凉。
種柳 宋自遜
短研深煨倒插宜，明年便有綠垂垂。只因造化大容易，不見歲寒冰雪時。
夜雪 宋自遜
雪眼羞明夜轉飛，梅花未覺竹先知。一爐柴火三杯酒，誰記山陰有戴逵。
茶磨 宋自遜
韞質他山带玉揮，乾旋坤載妙玄機。轉時隠隠海風起，落處紛紛春雪飛。圓體外通常不礙，貞心中立動無違。世間多少槐安夢，信手頻推爲解圍。
蚊 宋自遜
朋比趨炎態度輕，禦人口給屢憎人。雖然暗裏能鑽刺，貪不知幾竟殺身。
隠逸 宋自遜
五鼎生封事不難，此身當與道相關。天高地下日易晚，古往今來人少閑。靖節早辭彭澤縣，子陵終老富春山。當時若爲虛名起，未必有名留世間。
蓮 宋自遜
採花莫掣葉，掣葉傷蓮根。食子莫棄心，味苦生意存。
贈隠者 宋自遜
或居巖谷或居廛，未作天仙且地仙。詩只半聯人寡和，畫纔數筆世爭傳。彈琴無譜自成曲，賣藥資身不較錢。或問先生今幾歲，笑言誰解記生年。
贈戴石屏 宋自遜
又是六年別，渾無一字書。性寬難得老，交久只如初。白髮添詩集，黄金散酒壚。行程遍江海，何處是吾廬。
答客問 宋自遜
豈是林逋放鶴遲，習閑成懶靜相宜。落花時節人中酒，夜雨軒窗客賭棋。身外浮名何用覓，人間多事不須知。屋邊梅樹梅邊石，歲歲春風日日詩。
謝深道問近况答之 宋自遜
芃芃秋草閉門深，世事年來口欲瘖。文欠官銜誰著眼，命無時彩自勞心。收書祇願兒能讀，得酒惟須客共斟。幸有無絃琴掛壁，不容聲處是知音。
和曾子實題畫箋韻 宋自遜
鷺引歸船犬吠籬，片時風景萬千詩。向來柳下曾沽酒，不似如今看畫時。
照鏡辭 宋自遜
匣中青鏡秋月明，妍嗤毫髮無遁形。人心不同有如面，青銅照面不照心。人心本靈本虛靜，誰實昏之私欲勝。匣取青銅且勿開，自照心中大圓鏡。
閑地 宋自遜
一片寬閑地，半生江海情。有梅添月色，無竹欠秋聲。酒熱渾家醉，誠詩逐字評。拙疎塵事少，貧賤也身輕。
店翁送花 宋自遜
店翁排日送春花，老去情懷感物華。翁欲殷勤留客住，客因花惱轉思家。
看人取木綿 宋自遜
綠楊有花飛作絮，黄蘆有花亦爲絮。此絮天寒不可衣，但解隨風亂飛舞。木綿蒙茸入機杼，妙勝春蠶繭中縷。均爲世上一草木，有用無用廼如許。木綿有用稱者稀，楊花蘆花千古傳聲詩。
烏鵲引 宋自遜
彼烏鵲兮，無異衆禽之鳴。吉凶在人兮，彼鳴何心。吁嗟人兮，萬物之靈。不能自信兮，占吉凶於二禽。
啄木吟 宋自遜
志非啄木在啄蟲，利觜似染蟲血紅。木外無蟲蟲在中，外視一啄殊不空。人嗟木皮遭囓毀，豈知蟲多木心死。木心無蠹木乃榮，安得去國之蠹如此觜。
買馬 宋自遜
世求駿馬事驅馳，我買人間鈍馬騎。不是愛他行路穩，好山多處要尋詩。
山家 宋自遜
一片青山水四圍，家家有竹護柴扉。養成猿鶴通人語，放去牛羊識路歸。紫蕨甘肥輕鼎味，綠蓑安穩勝朝衣。浮雲遮斷人間事，浪說桃源今世稀。
田家謠 宋自遜
清溪遶山流，茅屋瞰溪住。山田雖不多，荒年亦禾黍。有園不栽花，但種桑與苧。有兒只爲農，不士不商旅。老翁雪滿頭，煮茗相勞撫。問我從何來，今將去何所。日月如飛梭，人生幾寒暑。浮名底須求，求之亦何補。我見貪名人，名成隔千古。微利不足營，營之徒自苦。我見嗜利人，甘作守錢虜。青山塚纍纍，今古一抔土。勉我勤歸韉，風雪歲云暮。因作田家謠，備述老翁語。
一室 宋自遜
一室冷如冰，梅花相對清。殘年日易晚，夾雪雨難晴。身計繭千緒，世紛棋一枰。麴生差解事，談笑破愁城。
書報先生壁 宋自遜
一盞清燈到夜深，掩書趺坐學禪心。山猿白日無蹤跡，夜夜來啼松樹林。
壽鐵石翁 宋自遜
梅傳春信伴持觥，壽數新年滿六庚。長與白雲分屋住，閒騎黄犢趁山行。不因問藥深深隠，除却能詩事事生。看到阿咸俱白髮，百年門戶共支撐。
東湖看荷花呈愿父 宋自遜
團團隄路行無極，一株一步楊柳碧。佳人反覆看荷花，自恨鬢邊簪不得。
挽故知容州朝請陶公章 陳棨
靖節高風去千載，至今遺響在平塘。洗耳洗心甘綠野，濯纓濯足付滄浪。松間月色詩千首，竹裏棋聲酒幾觴。正受全歸無一欠，未爲公憾爲時傷。
送胡彥龍過金陵 高彥竹
金陵往事已成虛，江水清清只見魚。遺廟空存元帝像，故家多有二王書。秋風出塞調生馬，夜月吟淮跨蹇馿。借問新亭諸老淚，而今煙景復何如。
寒夜 高彥竹
轆轤夢斷金梧井，夜月沉沉風露冷。起向庭中獨自行，伴人惟有梅花影。
送廣帥趙平齋汝暨解印趨朝 李昴英
海瀕老同年，五載依宇下。春風舞簑笠，愛日曝田舍。喜無撞搪吏，追逐款段馬。劇談許絛褐，得趁公餘暇。達官來三逕，小隊隣翁詫。明公傑俊人，麟族稱大雅。典刑樣諸老，胸次郁醖藉。西派溯其源，境物入陶寫。才高事無難，隻手擘太華。乘軺始踰嶺，風采賢使者。堂堂開大閫，部屬肅鞾帕。臺端有老蜮，闖影含沙射。孤忠冕旒知，還許河內借。鈴齋安獨處，冷淡閑僧夏。例錢推不受，金貝視土苴。首祠酌泉翁，坐使饕俗化。葭萌細摩拊，生意被原野。循良渤海遂，平理潁川霸。威風戢偷竊，德意銷詭詐。能令颶母伏，默禱雨師灑。開倉散窮閭，儉歲低粒價。貢場宏敞拓，芘士千間厦。歷觀古賢牧，美政公其亞。讒夫真枉了，有識共唾駡。君子竟何傷，徽譽愈膾炙。詔還九棘班，明發不俟駕。傾城送津亭，牽纜不忍捨。老夫前致辭，再拜進離斝。立朝要敢言，切勿效喑啞。此行衆所望，磐石鞏宗社。
送荆門王廣文之官 李昴英
京都士如雲，一見知好修。未嘗廣文飯，已替肉食謀。炎門恥曳裾，漫郎肯從游。驚座吐倔奇，倚麈覺我羞。窮邊人憚之，長笑驅行舟。遠烽亂夕烟，戎馬驕高秋。清野空子衿，叢棘荒半流。此去欲何之，幕府應拔尤。吾道豈空談，取勝在一籌。獻馘早歸來，平步班瀛洲。
久住白雲呈鎮長老 李昴英
桑下戒三宿，我此尚留戀。曹溪悟一宿，我復無知見。鎮公房遜客，所須如執券。園丁曉供茹，行者時灌硯。飯奴更蒭馬，紙帳費香篆。主人真好事，應答色無倦。欲歸興未闌，欲住面有靦。飛錫肯三逕，亦有伊蒲饌。
遊峽山和東坡韻 李昴英
雙虬挾泓玉，奧入百轉灣。向無長公詩，草木今何顔。此山二百年，偃蹇客往還。長風駕余舟，老人急開關。逢迎欠高僧，喜有識面山。平生癖幽壑，便合茅三間。君命何敢留，歸棹隨賜還。慚愧和光翁，笑指青童鬟。
酌別張子元二首  其一 李昴英
去冬初去國，逆旅等順境。禍機衆危之，沙蜮伺人影。拂衣肯同歸，荒驛燈夜永。幸脫妖蟇口，黑月重磨鏡。勤君再行役，我愧心耿耿。陛下皇明穹，賢聚纖邪屏。石渠盛此士，豈復松廳冷。胸中貯奇策，可以靖邊警。平生羞轅駒，看取囊露穎。堂堂曲江翁，芳躅在梅嶺。
酌別張子元二首  其二 李昴英
南士如君幾，妙處方寸境。撐腸五千卷，落筆擅三影。喜談狂朱雲，恥作諛谷永。憂時點髭雪，未肯疎鑷鏡。摩挲匣中龍，起視斗牛耿。每同畫灰語，寒夜僮僕屏。吾儕期歲晏，世俗任炎冷。江亭揮別酒，謔笑鬭機警。景文兄弟情，畝異禾同穎。日邊多便驛，頻書來越嶺。
重九遊鬰孤臺和座客韻 李昴英
座上多俊人，奇掘角拔犀。追風飆館游，鼉鳴玉龍嘶。夕陽催歸鞭，更酌樽重携。懷開鉤鉤簾，語合印印泥。似與花神期，拈出糕字題。壯哉千尺臺，虎踞譙之西。枰中十萬家，一目城市低。乘風巾可橋，取月箸可梯。豪氣壓崆峒，雙月照虹溪。響山慨懷古，妙句吾家雞。邦人趁遨頭，壺榼山之蹊。最喜秋事成，千畝黄雲齊。
是日至馬祖巖和前韻 李昴英
九秋天地香，贛産饒木犀。登高詣其巔，風健戲馬嘶。偷得一日閑，古錦奚奴携。秋陽閣霏雨，飛蓋換障泥。舉揚馬祖禪，拂摩老坡題。菊萸勸人飲，猛吞玉東西。凭闌視九州，莽蒼烟水低。如何昌黎翁，華嶺須縛梯。野性淡無嗜，所樂惟山溪。每羞名利區，得失爭蟲雞。意行契真趣，荒苔踏成蹊。嘉辰且盡歡，聚散或不齊。
肇慶府倅王庚應平反廣府帥司冤獄詩以紀其事 李昴英
人生天地間，本是同胞出。貴賤與賢愚，分殊而理一。上帝立君師，朝廷設官職。凡百有司存，各欲盡其責。一或無人心，何以順天則。廣南十四州，官吏幾滿百。公道孰扶持，田野多菜色。大桀作威福，小桀肆蝥賊。周興而爪牙，郄超而賓客。君祿君忍欺，天民天弗恤。貪饕事篚苞，殘忍尚徽纆。可憐田舍翁，駢首膏斧鑕。可憐富家兒，鞭背遭黥墨。怒氣劇炎火，讒言易轉石。恩門甘仰面，墦間爭屈膝。喑啞一世人，天高雲霧黑。豈無賢大夫，留此一綫脈。堂堂西蜀翁，憤氣填胸臆。尚友周濂溪，拙矣謀身策。念我同胞人，罹此操戈厄。苦語爲平反，片言天可質。細閲拙錄篇，事事皆陰隲。孟子謂非人，由其無隠惻。此翁仁者勇，姦諛誅以筆。天道本昭昭，彼巧竟何益。吾皇本好生，桁楊西列棘。安得百于公，落落參邦國。
苦秋暑引 李昴英
商金久得柄，老火未退舍。甑中著寰宇，赫酷甚於夏。池湯頗殃魚，田龜應害稼。桃笙亦漿汗，水國無凉榭。扇揮腕欲脫，忍渴畏杯斝。樹間寂秋聲，矩令何時下。四序本循環，寒暑相代謝。炎炎推不去，誰與詰造化。人思濯清泠，風露願一借。再拜祈蓐收，西陸早命駕。
觀入試者 李昴英
鐘撼雞鳴萬家起，月下紛紛白袍子。提壺挈榼春遊閙，擎箱擐篋誰家徙。通衢隘塞行人絕，露坐欠伸奴跛倚。遠聞雷譟轟應答，近亦洶洶殊聒耳。軋然棘戶破曉色，陣脚忽移去如蟻。壯夫先入護几案，儒雅雍容行且止。垂髫趁鬨未知苦，戴白相持歎衰矣。自從明詔到郡國，士出深山集城市。但能操筆不曳白，秋榜人人都準擬。分明結社戰所兵，投合主司誰得髓。昨科試人今或亡，三年場屋能消幾。功名信分置勿言，身健頻來已堪喜。槐黄早脫吾僥倖，因送兒曹得觀視。傍人休笑李秀才，三十年前亦如此。
再用觀入試韻 李昴英
涵育累朝士興起，薄海絃歌爭教子。籯金世守韋一經，俎豆少成孟三徙。盡從科舉梯進取，鶴髮望深門日倚。藝先德後已非古，心術乖違徒口耳。天門髣髴馮爲馬，陰德却關橋度蟻。時來乳臭亦觀光，潦倒英雄頻坎止。棘闈投卷姑應之，桂籍題名先定矣。可憐數千困眊氉，僅二十人誇利市。近歲詞場尚剽拾，文體腐陳難古擬。倩人者幸耘人貪，氣習陋汙淪骨髓。主司頭腦易冬烘，日色不迷世能幾。所憂程文悞後學，豈但升沉繫悲喜。他人愛子亦如我，何敢庸心秦越視。願言通榜皆實才，如己得之無彼此。
送梁伯隆歸丹谷舊隠 李昴英
昔人入山訪隠君，每恨見山不見人。子持畫圖走踆踆，人雖可即山非真。自言谷中萬修筠，泉鳴琮琤石嶙峋。誰甘混跡麋鹿群，雅意遠遊闊見聞。飛筇遂過南海瀕，翻海一洗征衣塵。東望絕域天無垠，藥洲風月蒲澗雲。間出奇語頗自珍，奚囊十襲而三熏。槿花猩血荔錦紋，何如故圃桃李春。江湖社友杯十分，何如族聚情話親。行路之難多酸辛，還家火急埋車輪。拂拭磯苔開徑榛，畹蘭籬菊庭古椿。贈篇滿篋不療貧，幾人煉藥能輕身。本分荷鋤驅犢西疇耘，武夷山下擊壤爲堯民。
羅浮何君祐夫相訪惠詩又出所作水墨魚戲題卷末 李昴英
山頭釣引千鈞魚，鐵橋曾逢稚川奴。風波平地誤點額，戲取墨汁翻糢糊。縱觀濠上契妙趣，浩浩胸次涵江湖。墨雲忽從硯池起，撥剌跳出形模殊。大魚騰驤撼風雨，小魚瑣碎游荇蒲。技如元放幾許奇，金盤一箇松江鱸。試張亭前漲波影，舂鋤飛下傍睢盱。世間畫史少活筆，描寫終類鮒肆枯。文溪一灣浮釣徒，欠得龍眠爲嚴瀨羊裘圖。
三山亭 李昴英
山中招提鼎足踞，路如丁字分頭入。遠看港汊紛長繩，俯見阜丘纔小笠。班荆坐僕縱之息，爭解綠荷撮紅粒。羣然飲澗忽喧噪，石兀深叢疑虎立。我起胡床劃孤嘯，前峰響答松風急。舉頭雲端尚天半，搘竹扳蘿進千級。
題石室木 李昴英
似屈纔伸蛇解蟄，似斷還連龍蛻骨。天河失却古槎橜，落在人間撐突兀。若非胸中磊塊灑澆出，老死畫工無此筆。
題東坡竹 李昴英
葉葉枝枝各標致，密密疎疎總風味。筆爲化工壁爲地，頃刻種成此君子。雖然月影水影寫真似，安得千年尚生意。
河南掃松訪古勝寺不遇主僧 李昴英
主僧走城磨馿兒，廊僧閉門縮頭龜。長髮行者披鶉衣，瀹我苦茗行相隨。禪床破簟客自展，急呼蒼頭揮大扇。卧到夕陽暑力軟，歸趁潮平柁流轉。
送鄭雪屋歸里 李昴英
征衣點落紅，君去與春同。貧到歸時見，吟多醉後工。不應冠尚鶡，自許氣如虹。急著看山眼，飛帆吸快風。
送連推黄端簡赴班 李昴英
別我谷之盤，今誰似二難。西江詩種好，南斗劍光寒。千里依蓮重，三年食蘗安。頭班人品稱，春意暖征鞍。
武夷觀 李昴英
閑乘石罅船，又到浙江邊。回向初心地，皈依古洞天。成丹呼鶴舞，噴酒起龍眠。雨意偏留客，杯茶定宿緣。
建倉解歸詩復徐意一二首  其一 李昴英
恨未澄清盡，孤蹤己不安。繆悠臣罪大，感激上恩寬。鄉國三千里，人心百八盤。夢歸今始驗，爲我謝言官。
建倉解歸詩復徐意一二首  其二 李昴英
吏擎雙印出，便覺此身輕。物我忘恩怨，漁樵寄姓名。笛聲黄犢背，詩興白鷗盟。故舊休相訝，無書到帝城。
題雪峰因大夢頂相 李昴英
終朝咬菜根，那得許精神。自笑形爲贅，從渠畫不真。閑雲留片影，活佛化千身。大夢何時覺，癡人問木人。
贈始興順首座 李昴英
江湖三十載，敗笠破袈裟。老面阿羅漢，全身小釋迦。定無牛犯稼，不見鳥銜花。一笑西湖上，相逢且喫茶。
景泰寺 李昴英
樹合疑山盡，攀緣有路通。遠鴉追夕照，低雁壓西風。瀑勢雷虛壑，松聲浪半空。凭欄僧指似，漲霧是城中。
挽鈍齋先生許象州三首  其一 李昴英
家學存齋授，淵源自晦菴。魁文行海內，師道重天南。銜未冰條一，州纔刀夢三。芳名却千載，俎豆拜祠龕。
挽鈍齋先生許象州三首  其二 李昴英
義重人誰及，高風有古人。己田分友子，黎事保羈臣。抱負耕莘志，依稀陋巷仁。丹青遺像在，難寫道心真。
挽鈍齋先生許象州三首  其三 李昴英
丈席即之溫，終身佩一言。棟樑失安定，山斗慘韓門。慟矣心喪重，凄然手澤存。江聲助悲些，莫返大夫魂。
白雲山見五色雀 李昴英
羅浮禽五色，創見此山椒。錦羽嬉同墜，鐵冠遷最喬。疑隨仙馭過，喜趁白雲招。貴客非關我，勞渠千里遥。
送梁上舍必得大學解試 李昴英
南國去天遠，行程勿滯留。試期催負笈，戰决勝焚舟。澹墨題金榜，英聲起璧流。旦評期望久，著力在毫頭。
用前韻送潘上舍 李昴英
謙爲賢業址，取履卜封留。筆下千鈞弩，胸中萬斛舟。椿庭聞誨語，米廩友名流。連捷歸藍綬，鄰翁好話頭。
挽如老歸真 李昴英
不見纔三日，喧傳已坐亡。平生功行到，垂絕偈言香。緣分無高剎，禪名却四方。開包殘藁在，切勿放毫光。
送葉耆卿試太學 李昴英
背城贏一戰，璧水是儒林。詞賦八叉手，功名寸鐵心。程兼馳數驛，學苦惜分陰。清獻起庚戌，長風送捷音。
觀穫 李昴英
負郭平田闊，秋深穫課勤。短鎌行缺月，多稼剪黄雲。舊臘占三白，今年稔十分。太平村舍裏，墮穗飽雞群。
山行 李昴英
塵中事日生，撥剔且山行。襆被欣然出，登車趣便清。奴收携蠟屐，客請带棋枰。纔過城闉外，耳根無市聲。
後峒月溪寺 李昴英
寺巧蟠山背，池圓印寺前。連筒泉落罋，如鏡地無磚。茗苦苛留客，僧淳懶說禪。使君期不至，一宿笑無緣。
樵者 李昴英
近道其樵者，勞哉食束薪。運斤碎盤錯，荷擔下嶙峋。恐是仙王質，何須貴買臣。路傍迎一笑，笑我絆簪紳。
雲泉亭 李昴英
絕頂鬰其前，寒崖噴玉泉。亭成山補闕，境勝我攙先。樹杪江天接，榕根石磴懸。賞心遂連日，合爲智仙傳。
哭清遠權宰樓海司法二首  其一 李昴英
諭賊散私財，冥頑不可囘。憤然瞋目駡，吾已戴頭來。一死當凶刃，千家免劫灰。遺孤元未有，行路爲悲哀。
哭清遠權宰樓海司法二首  其二 李昴英
百里稱廉吏，誰歟起釁端。州符需賦急，軍餉及期難。節義扶澆俗，朝廷贈大官。邑人崇廟像，猶似髮衝冠。
送陳大雷試太學 李昴英
裹糧數千里，賈勇萬人場。庾嶺琴書去，橋門姓字香。有司應眼具，喜氣已眉黄。踐履宜天相，時文况所長。
悼花首湛長老二首  其一 李昴英
碧眸泓鐵面，跣足衲懸鶉。數日蒲團定，一如泥塑人。施錢隨散擲，忍辱已忘嗔。丁字何曾識，拈提話轉新。
悼花首湛長老二首  其二 李昴英
別我笑吟吟，羅浮願力深。空拳餬衆口，平地起叢林。山迥孤雲沒，溪寒片月沉。人今奇坐蛻，在日孰知音。
飲赴解試士友二首  其一 李昴英
座滿挺時髦，經明亦富豪。幾年勤用志，三日健揮毫。笑取刀牛角，相逢酒蟹螯。有名還有分，秋鶚碧雲高。